**UPUTE ZA PRIJAVITELJE**

**Poziv na dodjelu bespovratnih financijskih sredstava**

**Vraćanje u uporabljivo stanje infrastrukture u području zdravstva**

**na području Grada Zagreba, Krapinsko-zagorske županije, Zagrebačke županije, Sisačko-moslavačke županije, Karlovačke županije, Varaždinske županije, Međimurske županije, Brodsko-posavske županije, Koprivničko-križevačke županije i Bjelovarsko-bilogorske županije**

**FSEU.2022.MZ.**

**OTVORENI POSTUPAK**

 SADRŽAJ

[1. OPĆE INFORMACIJE 4](#_Toc92260679)

[1.1. Zakonodavni okvir 4](#_Toc92260680)

[1.2. Odgovornosti za upravljanje 8](#_Toc92260681)

[1.3.Predmet, svrha i pokazatelj Poziva 8](#_Toc92260682)

[1.4. Financijska alokacija, iznosi i intenziteti bespovratnih financijskih sredstava, obveze prijavitelja 9](#_Toc92260683)

[1.5. Obveze koje se odnose na državne potpore / Vrste, iznos i intenzitet potpore 10](#_Toc92260684)

[1.6. Dvostruko financiranje 10](#_Toc92260685)

[2. PRAVILA POZIVA 10](#_Toc92260686)

[2.1. Prihvatljivost prijavitelja 10](#_Toc92260687)

[2.2. Kriteriji za isključenje prijavitelja 11](#_Toc92260688)

[2.3. Broj projektnih prijedloga i ugovora o dodjeli bespovratnih financijskih sredstava po prijavitelju 13](#_Toc92260689)

[2.4. Zahtjevi koji se odnose na sposobnost prijavitelja, učinkovito korištenje sredstava 14](#_Toc92260690)

[2.5. Prihvatljivost operacije 14](#_Toc92260691)

[2.6. Prihvatljive aktivnosti operacije 16](#_Toc92260692)

[2.7. Neprihvatljive aktivnosti operacije 18](#_Toc92260693)

[2.8. Opći zahtjevi koji se odnose na prihvatljivost troškova za provedbu operacije 18](#_Toc92260694)

[2.9. Prihvatljivi troškovi 19](#_Toc92260695)

[2.10. Neprihvatljivi troškovi 21](#_Toc92260696)

[2.11. Promicanje načela 22](#_Toc92260697)

[2.12. Pristupačnost za osobe s invaliditetom 23](#_Toc92260698)

[2.13. Održivi razvoj 23](#_Toc92260699)

[2.14. Načelo „ne nanosi bitnu štetu“ (eng. „Do no significant harm“) okolišnim ciljevima 23](#_Toc92260700)

[3. KAKO SE PRIJAVITI 26](#_Toc92260701)

[3.1. Projektni prijedlog 26](#_Toc92260702)

[3.2. Rok za predaju projektnog prijedloga 29](#_Toc92260703)

[3.3. Pitanja i odgovori 29](#_Toc92260704)

[3.4. Objava rezultata Poziva 30](#_Toc92260705)

[4. POSTUPAK DODJELE BESPOVRATNIH FINANCIJSKIH SREDSTAVA 30](#_Toc92260706)

[4.1. Faze postupka dodjele 30](#_Toc92260707)

[4.2. Provođenje postupka dodjele 30](#_Toc92260708)

[4.3. Prigovor 35](#_Toc92260709)

[5. ODREDBE KOJE SE ODNOSE NA PROVEDBU OPERACIJA 35](#_Toc92260710)

[5.1. Razdoblje provedbe operacije 35](#_Toc92260711)

[5.2. Nabava 36](#_Toc92260712)

[5.3. Podnošenje zahtjeva za predujmom/nadoknadom sredstava 36](#_Toc92260713)

[5.4. Povrat sredstava 36](#_Toc92260714)

[5.5. Prigovori u postupku provedbe operacije 36](#_Toc92260715)

[6. ZAŠTITA OSOBNIH PODATAKA 37](#_Toc92260716)

[7. OBRASCI I PRILOZI 39](#_Toc92260717)

[8. POJMOVNIK I POPIS KRATICA 40](#_Toc92260718)

1. ***OPĆE INFORMACIJE***

Putem ovog Poziva na dodjelu bespovratnih financijskih sredstava **Vraćanje u uporabljivo stanje infrastrukture u području zdravstva na području Grada Zagreba, Krapinsko-zagorske županije, Zagrebačke županije, Sisačko-moslavačke županije, Karlovačke županije, Varaždinske županije, Međimurske županije, Brodsko-posavske županije, Koprivničko-križevačke županije i Bjelovarsko-bilogorske županije** (u daljnjem tekstu: Poziv) definiraju se ciljevi, uvjeti i postupci za dodjelu bespovratnih financijskih sredstava namijenjenih provedbi operacija koje se financiraju iz Fonda solidarnosti Europske unije (FSEU).

Razornim potresima 28. prosinca 2020. godine i 29. prosinca 2020. godine, kao i serijom naknadnih potresa s epicentrom u Sisačko-moslavačkoj županiji, prouzročena je velika šteta u javnom i privatnom sektoru na zgradama u sektoru zdravstva na području Grada Zagreba, Krapinsko-zagorske županije, Zagrebačke županije, Sisačko-moslavačke županije, Karlovačke županije, Varaždinske županije, Međimurske županije, Brodsko-posavske županije, Koprivničko-križevačke županije i Bjelovarsko-bilogorske županije.

Zakonom o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“, br. 102/20., 10/21. i 117/21.) uređuje se način i postupak obnove odnosno uklanjanja zgrada oštećenih i uništenih potresima 22. ožujka 2020., 28. prosinca 2020. i 29. prosinca 2020. godine, određuje se gradnja zamjenskih obiteljskih kuća i stambeno zbrinjavanje osoba pogođenih tom katastrofom, nadležna tijela kao i rokovi za postupanje i modeli financiranja.

Sukladno Zaključku Vlade RH od 18. ožujka 2021. godine, Republika Hrvatska je poslala Europskoj komisiji Zahtjev za dodjelu sredstava iz Fonda solidarnosti Europske unije (FSEU) za saniranje štete nastale serijom razornih potresa s epicentrom u Sisačko-moslavačkoj županiji, zajedno sa zahtjevom za isplatu predujma.

Ove Upute za prijavitelje (u daljnjem tekstu: Upute) određuju pravila o načinu podnošenja projektnih prijedloga, navode kriterije prihvatljivosti projektnih prijedloga, prijavitelja, operacije, troškova i aktivnosti te pravila provedbe postupka dodjele kojim se dodjeljuju bespovratna financijska sredstva u okviru ovog Poziva.

|  |
| --- |
| ***Napomena:*** *u postupku pripremanja projektnog prijedloga, prijavitelji trebaju proučiti cjelokupnu dokumentaciju Poziva, te redovno pratiti ima li eventualnih ažuriranja (izmjene i/ili dopune) dokumentacije Poziva, koje se objavljuju na internetskim stranicama* [*www.strukturnifondovi.hr*](http://www.strukturnifondovi.hr) *i* [*www.zdravlje.gov.hr*](http://www.zdravlje.gov.hr) Prijavitelji se posebice trebaju upoznati s uvjetima ugovora o dodjeli bespovratnih financijskih sredstava u kojima se razrađuju prava i obveze prijavitelja kao korisnika sredstava. Predmetni uvjeti sastavni su dio Poziva.  |

##  1.1. Zakonodavni okvir

FSEU se provodi u skladu s Uredbom Vijeća (EZ) br. 2012/2002 od 11. studenog 2002. o osnivanju Fonda solidarnosti Europske unije, Uredbom (EU) br. 661/2014 Europskog parlamenta i Vijeća od 15. svibnja 2014. o izmjeni Uredbe Vijeća (EZ) br. 2012/2002 o osnivanju Fonda solidarnosti Europske unije, Uredbom (EU) 2020/461 Europskog parlamenta i vijeća od 30. ožujka 2020. o izmjeni Uredbe Vijeća (EZ) br. 2012/2002 radi pružanja financijske pomoći državama članicama i zemljama koje pregovaraju o pristupanju Uniji ozbiljno pogođenima izvanrednim stanjem velikih razmjera u području javnog zdravlja, zatim u skladu s općim odredbama koje se odnose na dijeljeno upravljanje prema Uredbi (EU, Euratom) 2018/1046 Europskog Parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012, te dokumentom Komisije *EU Solidarity Fund (EUSF) – clarification on implementation and auditing process,* te Obavijesti Europske komisije o pojmu državne potpore iz članka 107. stavka 1. Ugovora o funkcioniranju Europske unije 2016/C 262/1 od 19. srpnja 2016.

Zakonodavstvo Europske unije:

* Uredba (EU) br. 661/2014 Europskog parlamenta i vijeća od 15. svibnja 2014.o izmjeni Uredbe Vijeća (EZ) br. 2012/2002 o osnivanju Fonda solidarnosti Europske unije
* Uredba (EU) 2020/461 Europskog parlamenta i vijeća od 30. ožujka 2020. o izmjeni Uredbe Vijeća (EZ) br. 2012/2002 radi pružanja financijske pomoći državama članicama i zemljama koje pregovaraju o pristupanju Uniji ozbiljno pogođenima izvanrednim stanjem velikih razmjera u području javnog zdravlja
* Uredba (EU) 2020/852 Europskog parlamenta i Vijeća od 18. lipnja 2020. godine o uspostavi okvira za olakšavanje održivih ulaganja i izmjeni Uredba (EU) 2019/2088
* Uredba (EU) 2021/241 Europskog parlamenta i Vijeća od 12. veljače 2021. godine o uspostavi Mehanizma za oporavak i otpornost

Nacionalno zakonodavstvo:

1. Ugovor o funkcioniranju Europske unije (pročišćena verzija 2016/C 202/01);
2. Ugovor o pristupanju Republike Hrvatske Europskoj uniji („Narodne novine“-Međunarodni ugovori br. 2./12);
3. Zakon o ravnopravnosti spolova („Narodne novine“, br. 82/08. i 69/17.);
4. Zakon o suzbijanju diskriminacije („Narodne novine“, br. 85/08. i 112/12.);
5. Zakon o provedbi Opće uredbe o zaštiti podataka („Narodne novine“, br. 42/18.);
6. Zakon o javnoj nabavi („Narodne novine“, br. 120/16.);
7. Zakon o zdravstvenoj zaštiti („Narodne novine“, br. 100/18., 125/19., 147/20.);
8. Zakon o obveznom zdravstvenom osiguranju („Narodne novine“, br. 80/13., 137/13., 98/19.);
9. Zakon o državnim potporama („Narodne novine“, br. 47/14., 69/17.);
10. Zakonu o sprječavanju sukoba interesa („Narodne novine“, br. 26/11., 12/12., 126/12., 48/13., 57/15., 98/19.);
11. Zakon o sustavu državne uprave („Narodne novine“, br. 66/19.);
12. Zakonu o ustanovama („Narodne novine“, br. 76/93., 29/97., 47/99., 35/08., 127/19.);
13. Zakon o vlasništvu i drugim stvarnim pravima („Narodne novine“ br. 91/96., 68/98., 137/99., 22/00., 73/00., 129/00., 114/01., 79/06., 141/06., 146/08., 38/09., 153/09., 143/12., 152/14., 81/15. i 94/17. - ispravak);
14. Zakon o obnovi zgrada oštećenih potresom na području grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“, br. 102/20., 10/21. i 117/21.);
15. Pravilnik o sadržaju i tehničkim elementima projektne dokumentacije obnove, projekta za uklanjanje zgrade i projekta za građenje zamjenske obiteljske kuće oštećenih potresom na području grada Zagreba, Krapinsko-zagorske županije i Zagrebačke županije („Narodne novine“, br. 127/20.);
16. Program mjera obnove zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“, br. 17/21.);
17. Zakon o gradnji („Narodne novine“, br. 153/13., 20/17., 39/19., i 125/19.);
18. Zakon o prostornom uređenju („Narodne novine“, br. 153/13., 65/17., 114/18., 39/19. i 98/19.);
19. Zakon o zaštiti okoliša („Narodne novine“, br. 80/13., 150/13., 78/15., 12/18., 118/18.);
20. Zakon o održavanju i uklanjanju posljedica prirodnih nepogoda („Narodne novine“, br. 16/19.);
21. Zakon o građevnim proizvodima („Narodne novine“, br. 76/13., 30/14., 130/17., 39/19. i 118/20.);
22. Zakon o komori arhitekata i komorama inženjera u graditeljstvu i prostornom uređenju („Narodne novine“, br. 78/15., 114/18. i 110/19.);
23. Zakon o poslovima i djelatnostima prostornog uređenja i gradnje („Narodne novine“, br. 78/15., 118/18. i 110/19.);
24. Zakon o postupanju s nezakonito izgrađenim zgradama („Narodne novine“, br. 86/12., 143/13., 65/17. i 14/19.);
25. Zakon o zaštiti od požara („Narodne novine“, br. 92/10.);
26. Pravilnik o osiguranju pristupačnosti građevina osobama s invaliditetom i smanjene pokretljivosti („Narodne novine“, br. 78/13.);
27. Pravilnik o obveznom sadržaju i opremanju projekata građevina („Narodne novine“, br. 64/14., 41/15., 105/15., 61/16., 20/17.);
28. Pravilnik o obveznom sadržaju i opremanju projekata građevina („Narodne novine“, br. 118/19. i 65/20.);
29. Zakon o građevinskoj inspekciji („Narodne novine“, br. 153/13.); Zakon o državnom inspektoratu („Narodne novine“, br. 115/18); Zakon o dopuni Zakona o državnom inspektoratu („Narodne novine“, br. 117/21)
30. Zakon o energetskoj učinkovitosti („Narodne novine“, br. 127/14., 116/18., 25/20. i [41/21](https://www.zakon.hr/cms.htm?id=48214).);
31. Pravilnik o energetskim pregledima građevina i energetskom certificiranju zgrada („Narodne novine“, br. 81/12., 29/13. i 78/13.);
32. Pravilnik o energetskom pregledu zgrade i energetskom certificiranju („Narodne novine“, br. 88/17., 90/20., 1/21. i 45/21);
33. Pravilnik o kontroli energetskog certifikata zgrade i izvješća o redovitom pregledu sustava grijanja i sustava hlađenja ili klimatizacije u zgradi („Narodne novine“, br. 73/15. i 54/20.);
34. Pravilnik o osobama ovlaštenim za energetsko certificiranje, energetski pregled zgrade i redoviti pregled sustava grijanja i sustava hlađenja ili klimatizacije u zgradi („Narodne novine“ br. 73/15., 133/15., 60/20. i 78/21);
35. Tehnički propis o racionalnoj uporabi energije i toplinskoj zaštiti u zgradama („Narodne novine“, br. 128/15., 70/18., 73/18., 86/18. i 102/20.);
36. Tehnički propis za građevinske konstrukcije („Narodne novine“, br. 17/17., 75/20.);
37. Pravilnik o sustavu za praćenje, mjerenje i verifikaciju ušteda energije („Narodne novine“, br. 98/21.);
38. Uredba o održavanju zgrada („Narodne novine“, br. 64/97.);
39. Zakon o upravljanju i raspolaganju imovinom u vlasništvu Republike Hrvatske („Narodne novine“, br. 94/13., 18/16., 89/17., 52/18. i 112/18.), Zakon o upravljanju državnom imovinom („Narodne novine“, br. 52/18.), i Zakon o Središnjem registru državne imovine („Narodne novine“, br. 112/18.);
40. Zakon o zaštiti na radu („Narodne novine“, br. 71/14., 118/14., 154/14., 94/18. i 96/18.);
41. Zakon o zaštiti i očuvanju kulturnih dobara („Narodne novine“, br. 69/99., 151/03., 157/03., 100/04., 87/09., 88/10., 61/11., 25/12., 136/12., 157/13., 152/14., 98/15., 44/17., 90/18., 32/20. , 62/20. i 117/21.);
42. ostali podzakonski akti i tehnički propisi doneseni na temelju gore navedenih zakona.

|  |
| --- |
| ***Napomena:***  *Propisi navedeni u ovom Pozivu su propisi koji su na snazi (važeći) u trenutku njegove objave te se na Upute za prijavitelje i ostalu prateću dokumentaciju, kao i na sve odnose koji proizlaze iz Poziva, primjenjuje pozitivno zakonodavstvo što uključuje zakonske i podzakonske akte RH i EU koji su naknadno stupili na snagu, kao i sve njihove kasnije izmjene i dopune. Dužnost je Prijavitelja provjeriti primjenjivo zakonodavstvo u trenutku dostave projektnog prijedloga, jer će se na Prijavitelja primijeniti propisi koji su na snazi (važeći) u trenutku podnošenja projektnog prijedloga.* |

Vlada Republike Hrvatske je na sjednici održanoj 24. studenoga 2021. godine donijela Odluku o načinu raspodjele bespovratnih financijskih sredstava iz Fonda solidarnosti Europske unije odobrenih za financiranje sanacije šteta od potresa na području Grada Zagreba, Krapinsko-zagorske županije, Zagrebačke županije, Sisačko-moslavačke županije, Karlovačke županije, Varaždinske županije, Međimurske županije, Brodsko-posavske županije i Bjelovarsko-bilogorske županije imenovanju i određivanju zaduženja nacionalnog koordinacijskog tijela, tijela odgovornih za provedbu financijskog doprinosa i neovisnog revizorskog tijela („Narodne novine“, br. 127/21.), te je na sjednici održanoj dana 23. prosinca 2021. godine donijeta Odluka o izmjeni i dopunama Odluke o načinu raspodjele bespovratnih financijskih sredstava iz Fonda solidarnosti Europske unije odobrenih za financiranje sanacije šteta od potresa na području Grada Zagreba, Krapinsko-zagorske županije, Zagrebačke županije, Sisačko-moslavačke županije, Karlovačke županije, Varaždinske županije, Međimurske županije, Brodsko-posavske županije i Bjelovarsko-bilogorske županije imenovanju i određivanju zaduženja nacionalnog koordinacijskog tijela, tijela odgovornih za provedbu financijskog doprinosa i neovisnog revizorskog tijela („Narodne novine“, br. 143/21) (u daljnjem tekstu: Odluka VRH).

U skladu s Odlukom VRH Ministarstvo prostornoga uređenja, graditeljstva i državne imovine određuje se za Nacionalno koordinacijsko tijelo, Ministarstvo gospodarstva i održivog razvoja, Ministarstvo zdravstva, Ministarstvo znanosti i obrazovanja, Ministarstvo prostornoga uređenja, graditeljstva i državne imovine, Ministarstvo unutarnjih poslova, Ministarstvo kulture i medija i Ministarstvo mora, prometa i infrastrukture određuju se kao tijela odgovorna za provedbu financijskog doprinosa, te se Središnja agencija za financiranje i ugovaranje programa i projekata Europske unije određuje za neovisno revizorsko tijelo.

Navedena tijela predstavljaju sustav upravljanja i kontrole za provedbu FSEU (u daljnjem tekstu: SUK za FSEU).

##  1.2. Odgovornosti za upravljanje

**Ministarstvo prostornoga uređenja, graditeljstva i državne imovine (MPGI) je nacionalno koordinacijsko tijelo (NKT).**

Ministarstvo zdravstva (MIZ) je tijelo odgovorno za provedbu financijskog doprinosa (TOPFD).

##  1.3.Predmet, svrha i pokazatelj Poziva

*Predmet Poziva:*

Obnova infrastrukture u području zdravstva oštećene nakon serije potresa s epicentrom na području Sisačko-moslavačke županije počevši od 28. prosinca 2020. godine na području Grada Zagreba, Krapinsko-zagorske županije, Zagrebačke županije, Sisačko-moslavačke županije, Karlovačke županije, Varaždinske županije, Međimurske županije, Brodsko-posavske županije, Koprivničko-križevačke županije i Bjelovarsko-bilogorske županije.

*Svrha (cilj) Poziva:*

Svrha Poziva je nadoknada sredstava operacijama u području zdravstva za provedene hitne mjere zaštite, usluga utvrđivanja stanja, izrade snimki zatečenog stanja, izrada dokumentacije za provedbu i sama provedba dovođenja zgrada u prijašnje stanje ili cjelovite obnove koja podrazumijeva dodatno poboljšanje konstrukcija uz prilagodbu suvremenim standardima zgrada oštećenih kao posljedica serije potresa s epicentrom na području Sisačko-moslavačke županije počevši od 28. prosinca 2020. godine na području Grada Zagreba, Krapinsko-zagorske županije, Zagrebačke županije, Sisačko-moslavačke županije, Karlovačke županije, Varaždinske županije, Međimurske županije, Brodsko-posavske županije, Koprivničko-križevačke županije i Bjelovarsko-bilogorske županije, te izvođenje radova osiguranja i stabiliziranja oštećenih dobara.

Potres je nanio štetu mnogim institucijama iz zdravstvenog sustava u Gradu Zagrebu, Zagrebačkoj županiji, Krapinsko-zagorskoj županiji, Sisačko-moslavačkoj županiji, Karlovačkoj županiji, Varaždinskoj županiji, Međimurskoj županiji, Brodsko-posavskoj županiji, Koprivničko-križevačkoj županiji i Bjelovarsko-bilogorskoj županiji. Konstruktivno stanje im je dodatno narušeno potresom, čime je dovedeno u pitanje njihovo sigurno korištenje, kako za pacijente, tako i za zdravstvene djelatnike. Pojedine zdravstvene ustanove zidane su konstrukcije s drvenom međukatnom konstrukcijom, vertikalne komunikacije oslonjene na čelične „I“ profile, traverze, zidana opekom građevina bez vertikalnih serklaža, već samo djelomično horizontalnim, i prema usvojenim europskim standardima imaju minimalnu razinu potresne otpornosti, čak i ako su obnovljene ili poboljšane u novije vrijeme, što znači da i dalje nisu pouzdane kod potresa većih i razornijih magnituda.

Najjače su stradale zdravstvene ustanove koje karakteriziraju prostori velikih raspona i neujednačenost horizontalne i vertikalne dispozicije prostora, te krutosti konstrukcije i materijala. Osim samih građevina, u potresu su nastale značajne štete na pokretnoj i nepokretnoj medicinskoj opremi.

Zdravstvene ustanove zbog svojih specifičnosti zahtijevaju individualan i cjelovit pristup. Cjelovita obnova podrazumijeva očuvanje svojstava za sigurno obavljanje medicinske djelatnosti, sigurnost za pacijente i zdravstvene djelatnike, te očuvanje svojstava kulturnog dobra (za ustanove koje su pod zaštitom), sanaciju šteta od potresa, ojačanje konstrukcije i prilagodbu suvremenim medicinskim uvjetima korištenja. Stoga je u proces cjelovite obnove zdravstvenih ustanova nužno uključiti sve potrebne struke u skladu s njihovim ovlastima i kompetencijama.

Mjere zaštite po ovom programu podrazumijevaju kratkoročne mjere, sanacije štete od potresa, sprječavanje nastajanja daljnjih šteta na zdravstvenim ustanovama, osiguranje zdravlja i života pacijenata i zdravstvenih djelatnika.

*U okviru ovog Poziva potpora će se dodijeliti operacijama koje podrazumijevaju refundaciju troškova koji su nastali prije potpisivanja Ugovore po ovom Pozivu, a nastali su od 28. prosinca 2020. i direktno su povezani sa svrhom provedbe operacije, aktivnosti pripreme projektno- tehničke dokumentacije za dovođenje zgrada u prijašnje stanje ili cjelovitu obnovu zgrada oštećenih u potresu, i izvedba radova za dovođenje zgrada u prijašnje stanje ili cjelovitu obnovu zgrada oštećenih u potresu.*

##  1.4. Financijska alokacija, iznosi i intenziteti bespovratnih financijskih sredstava, obveze prijavitelja

Bespovratna sredstva dodjeljuju se putem otvorenog postupka dodjele do iskorištenja alokacije Poziva, odnosno najkasnije do 01. svibnja 2022.godine, ovisno što nastupa ranije.

Ministarstvo zdravstva također zadržava pravo zatvoriti Poziv ranije no što je predviđeno objavljenom dokumentacijom Poziva (u slučaju iscrpljenja raspoložive financijske omotnice).

Ukupan raspoloživ iznos bespovratnih financijskih sredstava za dodjelu u okviru ovog Poziva iz Fonda solidarnosti Europske unije (FSEU) je **290.000.000,00 HRK** koji je osiguran u Državnom proračunu RH, a iz drugih izvora će biti osigurana sredstva za troškove operacije koji ne mogu biti sufinancirani iz FSEU.

Intenzitet bespovratnih financijskih sredstava po pojedinoj operaciji iznosi 100 % prihvatljivih troškova.

Kod prijave operacija koje se odnose na cjelovitu obnovu potrebno je u Izjavi stručnjaka/glavnog projektanta jasno navesti u kojem postotku cjelokupna operacija predstavlja radove za dovođenje zgrade u postojeće stanje, a u kojem postotku ostale radove cjelovite obnove koji predstavljaju poboljšanja na predmetnoj zgradi *(Obrazac 3. Izjava stručnjaka).*

Troškovi za ostale radove koji predstavljaju poboljšice na predmetnoj zgradi neće biti sufinancirani iz FSEU, ali mogu biti sufinancirani iz drugih izvora.Javni poziv je raspisan na način da se dodjeljuju sredstva korisniku za operaciju cjelovite obnove (po načinu build back better - BBB). Vraćanje u ispravno radno stanje prepoznaje se kao postotni udio u operaciji cjelovite obnove. Ostatak operacije uključujući seizmičko ojačavanje i poboljšanje energetske učinkovitosti objekta se financira kroz Nacionalni plan oporavka i otpornosti 2021.-2026. (NPOO) tj. druge izvore financiranja.

Sredstvima FSEU mogu biti sufinancirani projektni prijedlozi koji predviđaju dovođenje zgrade u prijašnje stanje, odnosno u stanje u kakvom su bili prije prirodne katastrofe. Kada vraćanje u stanje prije prirodne katastrofe nije pravno moguće ili gospodarski opravdano, ili kada država korisnica odluči premjestiti ili poboljšati funkcioniranje pogođene infrastrukture ili pogona kako bi se poboljšala njihova otpornost na buduće prirodne katastrofe, FSEU može doprinijeti troškovima obnavljanja samo do procijenjenog troška za vraćanje u prijašnje stanje.

Zadržava se pravo ne dodijeliti sva raspoloživa sredstva u okviru ovog Poziva.

**Obveze prijavitelja vezane uz financiranje operacije**

Prijavitelj se obvezuje iz vlastitih sredstva ili osiguravanjem financiranja na drugi način (sredstvima koja ne predstavljaju sredstva Unije) osigurati sredstva za financiranje ukupnih neprihvatljivih troškova projektnog prijedloga.

## 1.5. Obveze koje se odnose na državne potpore / Vrste, iznos i intenzitet potpore

Potpore dodijeljene u okviru ovog Poziva ne smatraju se državnim potporama/potporama male vrijednosti (de minimis potpore).

##  1.6. Dvostruko financiranje

U skladu s čl. 6. Uredbe Vijeća (EZ) br. 2012/2002 od 11. studenoga 2002. o osnivanju Fonda solidarnosti Europske unije i njenim izmjenama kako je navedeno u točki 1.1. ovih Uputa potrebno je osigurati da se isti trošak ne nadoknađuje putem drugih instrumenata financiranja Unije, posebno instrumenata kohezijske, poljoprivredne ili ribarstvene politike.

Prijavitelj ne smije tražiti/primiti sredstva iz drugih javnih izvora za troškove koji će biti nadoknađeni u sklopu podnesenog projektnog prijedloga, odnosno za financiranje odabrane operacije. Dvostrukim financiranjem se ne smatraju vlastita javna sredstva Prijavitelja kojim su se podmirili već nastali troškovi, a koji se prijavljuju za nadoknadu u sklopu projektnog prijedloga.

U slučaju da se ustanovi dvostruko financiranje operacije, Prijavitelj/Korisnik će morati vratiti iznos bespovratnih financijskih sredstva koji odgovara primljenom iznosu bespovratnih financijskih sredstava za trošak za koji se utvrdi da je predmet dvostrukog financiranja.

# PRAVILA POZIVA

##  2.1. Prihvatljivost prijavitelja

U okviru ovoga Poziva prihvatljivi prijavitelji su:

1. Državni zdravstveni zavodi, klinike kao samostalne ustanove, kliničke bolnice i klinički bolnički centri čiji je osnivač Republika Hrvatska;
2. Opća bolnica čiji je osnivač jedinica područne (regionalne) samouprave odnosno Grad Zagreb;
3. Specijalna bolnica čiji je osnivač jedinica područne (regionalne) samouprave odnosno Grad Zagreb, jedinica lokalne samouprave;
4. Dom zdravlja, zavod za hitnu medicinu i zavod za javno zdravstvo čiji je osnivač jedinica područne (regionalne) samouprave odnosno Grad Zagreb;
5. Dom zdravlja čiji je osnivač Republika Hrvatska;
6. Poliklinika, lječilište, ustanova za zdravstvenu njegu, ustanova za palijativnu skrb i ljekarnička ustanova čiji je osnivač jedinica područne (regionalne) samouprave odnosno Grad Zagreb te druga pravna osoba kojoj je osnivač jedinica lokalne i područne (regionalne) samouprave odnosno Grad Zagreb, odnosno ona kojoj je osnivač pravna osoba čiji je jedini osnivač jedinica lokalne i područne (regionalne) samouprave odnosno Grad Zagreb;
7. Jedinice lokalne i područne (regionalne) samouprave prema Zakonu o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19., 144/20.) i Zakonu o Gradu Zagrebu („Narodne novine“, br. 62/01., 125/08., 36/09., 119/14., 98/19., 144/20.) kao osnivači ustanove koja obavlja zdravstvenu djelatnost.

Koji u trenutku prijave nisu niti u jednoj situaciji isključenja, kako je definirano ovim Uputama.

Prihvatljivost prijavitelja se provjerava sukladno relevantnim dokumentima navedenima pod naslovom 2.2. Kriteriji za isključenje prijavitelja.

##  2.2. Kriteriji za isključenje prijavitelja

U okviru ovog Poziva, potpora se **ne može**dodijeliti:

1. Prijavitelju koji nije prihvatljiv po obliku pravne ili fizičke osobnosti; *Prijavitelj je osnovan sukladno Zakonu o zdravstvenoj zaštiti, ili Zakonu o ustanovama ili je na njega primjenjiv Zakon o obveznom zdravstvenom osiguranju, sukladno točki 2.1. ovih Uputa* *(navedeno se dokazuje: izvatkom iz sudskog registra i rješenjem Ministarstva zdravstva o početku rada zdravstvene ustanove (dostavlja Prijavitelj), za JLP(R)S - se utvrđuje sukladno Zakonu o područjima županija, gradova i općina u Republici Hrvatskoj („Narodne novine“ br. 86/06., 125/06., 16/07., 46/10., 145/10., 37/13., 44/13., 45/13., 110/15.)(uvid vrši MiZ), a status osnivača se provjerava uvidom u izvadak iz sudskog registra ustanove (dostavlja Prijavitelj));*
2. Prijavitelju od kojeg je, kako je navedeno u članku 1. točki 4.a) Uredbe (EU) br. 651/2014, temeljem prethodne odluke Komisije kojom se potpora proglašava protuzakonitom i nespojivom s unutarnjim tržištem, zatražen povrat sredstava; *dokazuje se Izjavom prijavitelja (Obrazac 2);*
3. Prijavitelju koji je u teškoćama kako je definirano u članku 2. točki 18. Uredbe (EU) br. 651/2014; *dokazuje se Izjavom prijavitelja (Obrazac 2);*
4. Ako je prijavitelj ili osoba ovlaštena po zakonu za zastupanje prijavitelja (osobe koja je član upravnog, upravljačkog ili nadzornog tijela ili ima ovlasti zastupanja, donošenja odluka ili nadzora toga gospodarskog subjekta) pravomoćno osuđena za bilo koje od sljedećih kaznenih djela odnosno za odgovarajuća kaznena djela prema propisima države sjedišta ili države čiji je državljanin osoba ovlaštena po zakonu za njihovo zastupanje; *dokazuje se Izjavom prijavitelja (Obrazac 2)*:
	* sudjelovanje u zločinačkoj organizaciji, na temelju članka 328. (zločinačko udruženje) i članka 329. (počinjenje kaznenog djela u sastavu zločinačkog udruženja) iz Kaznenog zakona („Narodne novine“, br. 125/11., 144/12., 56/15., 61/15., 101/17., 118/18., 126/19.), članka 333. (udruživanje za počinjenje kaznenih djela) iz Kaznenog zakona („Narodne Novine“, br. 110/97., 27/98., 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11., 77/11. i 143/12.);
	* terorizam ili kaznena djela povezana s terorističkim aktivnostima, na temelju članka 97. (terorizam), članka 99. (javno poticanje na terorizam), članka 100. (novačenje za terorizam), članka 101. (obuka za terorizam), članka 101.a (putovanje u svrhu terorizma) i članka 102. (terorističko udruženje) Kaznenog zakona („Narodne novine“, br. 125/11., 144/12., 56/15., 61/15., 101/17., 118/18., 126/19.) i članka 169. (terorizam), članka 169.a (javno poticanje na terorizam) i članka 169.b (novačenje i obuka za terorizam) iz Kaznenog zakona („Narodne novine“, br. 110/97., 27/98., 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11., 77/11. i 143/12.);
	* pranje novca ili financiranje terorizma, na temelju članka 98. (financiranje terorizma) i članka 265. (pranje novca) Kaznenog zakona („Narodne novine“, br. 125/11., 144/12., 56/15., 61/15., 101/17., 118/18., 126/19.) i članka 279. (pranje novca) iz Kaznenog zakona („Narodne novine“, br. 110/97., 27/98., 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11., 77/11. i 143/12.);
	* dječji rad ili druge oblike trgovanja ljudima, na temelju članka 106. (trgovanje ljudima) Kaznenog zakona („Narodne novine“, br. 125/11., 144/12., 56/15., 61/15., 101/17., 118/18., 126/19.) i članka 175. (trgovanje ljudima i ropstvo) iz Kaznenog zakona („Narodne novine“, br. 110/97., 27/98., 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11., 77/11. i 143/12.);
	* korupciju, na temelju članka 252. (primanje mita u gospodarskom poslovanju), članka 253. (davanje mita u gospodarskom poslovanju), članka 254. (zlouporaba u postupku javne nabave), članka 291. (zlouporaba položaja i ovlasti), članka 292. (nezakonito pogodovanje), članka 293. (primanje mita), članka 294. (davanje mita), članka 295. (trgovanje utjecajem) i članka 296. (davanje mita za trgovanje utjecajem) Kaznenog zakona („Narodne novine“, br. 125/11., 144/12., 56/15., 61/15., 101/17., 118/18., 126/19.) i članka 294.a (primanje mita u gospodarskom poslovanju), članka 294.b (davanje mita u gospodarskom poslovanju), članka 337. (zlouporaba položaja i ovlasti), članka 338. (zlouporaba obavljanja dužnosti državne vlasti), članka 343. (protuzakonito posredovanje), članka 347. (primanje mita) i članka 348. (davanje mita) iz Kaznenog zakona („Narodne novine“, br. 110/97., 27/98., 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11., 77/11. i 143/12.);
	* prijevaru, na temelju članka 236. (prijevara), članka 247. (prijevara u gospodarskom poslovanju), članka 256. (utaja poreza ili carine) i članka 258. (subvencijska prijevara) Kaznenog zakona („Narodne novine“, br. 125/11., 144/12., 56/15., 61/15., 101/17., 118/18., 126/19.) i članka 224. (prijevara), članka 293. (prijevara u gospodarskom poslovanju) i članka 286. (utaja poreza i drugih davanja) iz Kaznenog zakona („Narodne novine“, br. 110/97., 27/98., 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11., 77/11. i 143/12.).
5. Prijavitelju kojem je utvrđeno teško kršenje ugovora[[1]](#footnote-2) zbog neispunjavanja ugovornih obveza, a koji je bio potpisan u sklopu nekog drugog postupka dodjele bespovratnih financijskih sredstava i bio je (su)financiran sredstvima EU; *dokazuje se Izjavom prijavitelja (Obrazac 2)*;
6. Prijavitelju koji je u sukobu interesa u predmetnom postupku dodjele bespovratnih financijskih sredstava; *dokazuje se Izjavom prijavitelja (Obrazac 2);*
7. Prijavitelju koji nije izvršio povrat sredstava prema odluci nadležnog tijela, kako je navedeno u Obrascu izjave prijavitelja o istinitosti podataka, izbjegavanju dvostrukog financiranja i ispunjavanju preduvjeta za sudjelovanje u postupku dodjele; *dokazuje se Izjavom prijavitelja (Obrazac 2)*;
8. Prijavitelju koji nije izvršio isplate plaća zaposlenicima, plaćanje doprinosa za financiranje obveznih osiguranja (osobito zdravstveno ili mirovinsko) ili plaćanje poreza u skladu s propisima RH kao države u kojoj je osnovan prijavitelj i u kojoj će se provoditi Ugovor o dodjeli bespovratnih financijskih sredstava i u skladu s propisima države poslovnog nastana prijavitelja (ako oni nemaju poslovni nastan u RH). U pogledu ove točke, smatra se prihvatljivim da prijavitelj nije udovoljio spomenutim uvjetima, ako mu, sukladno posebnom propisu, plaćanje tih obveza nije dopušteno ili mu je odobrena odgoda plaćanja; *dokazuje se Izjavom prijavitelja (Obrazac 2);*
9. Prijavitelju koji je u postupku predstečajne nagodbe, stečajnom postupku, postupku zatvaranja, postupku prisilne naplate ili u postupku likvidacije; *dokazuje se Izjavom prijavitelja (Obrazac 2.);*
10. Prijavitelju koji nema imenovanog voditelja operacije; *dokazuje se Izjavom o imenovanju voditelja operacije (Obrazac 4).*

##  2.3. Broj projektnih prijedloga i ugovora o dodjeli bespovratnih financijskih sredstava po prijavitelju

Prijavitelj po Pozivu može podnijeti **više projektnih prijedloga (i u slučaju podnošenja projektnih prijedloga za više zgrada)**, te se pojedinom korisniku bespovratna financijska sredstva mogu dodijeliti samo jednom za svako djelovanje te se isti troškovi ni u kakvim okolnostima ne smiju dvaput financirati iz proračuna Unije. Također, trošak koji je financiran iz nacionalnih javnih izvora ne može biti financiran iz proračuna Unije i obrnuto, izuzev okolnosti navedenih pod točkom 1.6 Dvostruko financiranje.

Jedan prijavitelj može sklopiti jedan ili više Ugovora za jednu ili više različitih zgrada (primjerice jedan Ugovor za pripremu projektno-tehničke dokumentacije, a drugi za izvedbu radova).

Po završetku postupka dodjele, nakon što mu je prethodna prijava isključena prijavitelj može podnijeti novi projektni prijedlog.

Prijavitelj neće imati mogućnost podnošenja novog projektnog prijedloga za iste aktivnosti dok je prvotni još uvijek u postupku dodjele.

##

##  2.4. Zahtjevi koji se odnose na sposobnost prijavitelja, učinkovito korištenje sredstava

A) Prijavitelj provodi operaciju pravovremeno i u skladu sa zahtjevima utvrđenima u ovim Uputama. Prijavitelj mora osigurati odgovarajuće kapacitete za provedbu operacije na način da u trenutku predaje (prijave) projektnog prijedloga mora imati imenovanu odgovornu operativnu osobu za provedbu operacije (voditelj operacije) (*Obrazac 4.).* Voditelj operacije upravlja operacijom i obavlja poslove administriranja, a ti poslovi uključuju sve aktivnosti planiranja, organiziranja, praćenja, kontrole i upravljanja ljudskim, materijalnim, financijskim i vremenskim resursima u svrhu provedbe aktivnosti operacije kako bi se ostvarili rezultati iste.

B) Prijavitelj postupa u skladu s načelima ekonomičnosti, učinkovitosti i djelotvornosti. Prijavitelj mora imati stabilne i dostatne izvore financiranja što Prijavitelj dokazuje Izjavom prijavitelja *(Obrazac 2)*.

##  2.5. Prihvatljivost operacije

|  |
| --- |
| ***Napomena:*** *Kriteriji prihvatljivosti operacije (navedeni niže) provjeravaju se tijekom Faze 3 postupka dodjele (kako je opisano u točki 4.2. ovih Uputa).*  |

Kako bi bio prihvatljiv, projektni prijedlog mora udovoljavati svim utvrđenim kriterijima prihvatljivosti, kako slijede:

1. Operacija je u skladu s ciljevima Poziva i Fonda solidarnosti Europske unije; *dokazuje se Prijavnim obrascem (Obrazac 1) i Izjavom prijavitelja (Obrazac 2);*
2. Operacija se provodi u potpunosti na području Grada Zagreba, Krapinsko-zagorske županije, Zagrebačke županije, Sisačko-moslavačke županije, Karlovačke županije, Varaždinske županije, Međimurske županije, Brodsko-posavske županije, Koprivničko-križevačke županije ili Bjelovarsko-bilogorske županije; *dokazuje se Prijavnim obrascem (Obrazac 1);*
3. Operacija se odnosi na zgradu oštećenu serijom potresa s epicentrom na području Sisačko-moslavačke županije počevši od 28. prosinca 2020. godine. Prihvatljiva su ulaganja u zgrade koje su: a) tijekom preliminarnog pregleda objekata oštećenih potresom ocijenjene neuporabljivima, privremeno neuporabljivima ili uporabljivima s preporukom ili b) za koje je izrađen nalaz od strane ovlaštenog inženjera građevinske ili druge odgovarajuće struke (projektanta) odnosno nalaz sudskog vještaka građevinske ili druge odgovarajuće struke, s utvrđenim oštećenjem od potresa, te ako je primjenjivo, za koju postoji fotodokumentacija kao dokaz o oštećenju zgrade ili njezinih dijelova; *dokazuje se Dokazom o preliminarnoj procjeni štete ili nalazom odnosno izjavom ovlaštenog inženjera građevinske ili druge odgovarajuće struke (projektanta) ili nalazom odnosno izjavom sudskog vještaka građevinske ili druge odgovarajuće struke*;
4. Kod podnošenja projektnog prijedloga za cjelovitu obnovu zgrade, predmet operacije je cjelovita obnova koja će rezultirati:
* uštedom godišnje potrebne toplinske energije za grijanje (QH,nd) od najmanje 50% te primarne energije (Eprim) na godišnjoj razini od najmanje 30%, u odnosu na stanje prije obnove, za zgrade koje nisu upisane u Registar kulturnih dobara RH; *dokazuje se Izjavom prijavitelja (Obrazac 2) te, ako je primjenjivo, projektno-tehničkom dokumentacijom koja je u odnosu na racionalnu uporabu energije i toplinsku zaštitu izrađena u skladu s važećim Tehničkim propisom o racionalnoj uporabi energije i toplinskoj zaštiti u zgradama;*
* iznimno, za zgrade energetskog razreda C ili višeg, pri čemu se energetski razred zgrade promatra u odnosu na specifičnu godišnju potrebnu toplinsku energiju za grijanje (Q''H,nd), cjelovita obnova treba rezultirati uštedom primarne energije (Eprim) na godišnjoj razini od najmanje 30% u odnosu na stanje prije obnove; *dokazuje se Izjavom prijavitelja (Obrazac 2) te, ako je primjenjivo, projektno-tehničkom dokumentacijom koja je u odnosu na racionalnu uporabu energije i toplinsku zaštitu izrađena u skladu s važećim Tehničkim propisom o racionalnoj uporabi energije i toplinskoj zaštiti u zgradama te energetskim certifikatom zgrade prije cjelovite obnove iz kojeg je vidljivo da je zgrada energetskog razreda C ili višeg;*
* uštedom godišnje potrebne toplinske energije za grijanje (QH,nd) ili primarne energije (Eprim) na godišnjoj razini od najmanje 20%, u odnosu stanje prije obnove, za zgrade koje su upisane u Registar kulturnih dobara RH; *dokazuje se Izjavom prijavitelja (Obrazac 2) te, ako je primjenjivo, projektno-tehničkom dokumentacijom koja je u odnosu na racionalnu uporabu energije i toplinsku zaštitu izrađena u skladu s važećim Tehničkim propisom o racionalnoj uporabi energije i toplinskoj zaštiti u zgradama;*
1. Kod projektnog prijedloga za cjelovitu obnovu zgrade operacija mora biti u skladu s načelom nenanošenja bitne štete okolišnim ciljevima („Do no significant harm“) iz članka 17. Uredbe (EU) 2020/852 Europskog parlamenta i Vijeća od 18. lipnja 2020. o uspostavi okvira za olakšavanje održivih ulaganja; *dokazuje se Izjavom prijavitelja o usklađenosti operacije s načelom nenanošenja bitne štete (Obrazac 8);*
2. Aktivnosti operacije su u skladu s prihvatljivim aktivnostima u sklopu ovog Poziva; *dokazuje se Prijavnim obrascem (Obrazac 1 i Obrazac 1a);*
3. Operacija ne uključuje aktivnosti koje su bile dio operacije koja je, ili je trebala biti, podložna postupku povrata sredstava; *dokazuje se Prijavnim obrascem (Obrazac 1 i Obrazac 1a) i Izjavom prijavitelja (Obrazac 2);*
4. Operacija je u skladu s odredbama svih relevantnih zakonodavnih akata; *dokazuje se Izjavom prijavitelja (Obrazac 2);*
5. Operacija poštuje načelo nekumulativnosti, odnosno ne predstavlja dvostruko financiranje – prihvatljivi izdaci nisu prethodno (su)financirani bespovratnim sredstvima iz bilo kojeg javnog izvora (uključujući iz EU, niti će biti više od jednom (su)financirani nakon potencijalno uspješnog okončanja dvaju ili više postupaka dodjele bespovratnih financijskih sredstava; *dokazuje se Izjavom prijavitelja (Obrazac 2);*
6. Operacija sadrži potvrdu stručnjaka o potrebnim zahvatima, procijenjenoj vrijednosti operacije i potrebnoj dokumentaciji; *dokazuje se Izjavom stručnjaka (glavnog projektanta[[2]](#footnote-3)) (Obrazac 3);*
7. Prijavitelj je vlasnik ili ima pravo korištenja zgrade i pripadajućeg zemljišta na kojem se provodi operacija u svrhu obavljanja zdravstvene djelatnosti ili je osnivač ustanove koja obavlja zdravstvenu djelatnost u predmetnoj zgradi. Prijavitelj dokazuje da je vlasnik ili korisnik zgrade, odnosno da zgradu koristi za navedenu namjenu temeljem druge valjane pravne osnove, a kao dokaz prilaže*: (I) izvadak iz zemljišne knjige iz kojeg je vidljivo da je prijavitelj vlasnik nekretnine ili nositelj prava građenja, (II) ugovor na temelju kojega je prijavitelj stekao pravo vlasništva, pravo građenja ili pravo korištenja; ugovor treba biti potpisan i ovjeren kod javnog bilježnika te je potrebno dostaviti dokaz o vlasništvu potpisnika u vidu izvatka iz zemljišne knjige; (III) odluku nadležne državne vlasti na temelju koje je prijavitelj stekao pravo vlasništva, pravo građenja ili pravo korištenja; (IV) pisanu suglasnost vlasnika nekretnine na sve zahvate koji su predviđeni operacijom; suglasnost treba biti potpisana i ovjerena kod javnog bilježnika te je potrebno dostaviti dokaz o vlasništvu potpisnika u vidu izvatka iz zemljišne knjige; (V) pravni akt kojim se dokazuje da javna ustanova koja je predmet prijave, obavlja zdravstvenu djelatnost u predmetnoj zgradi, (VI) svaki drugi pravni akt koji je dokaz o valjanoj pravnoj osnovi korištenja zgrade*;
8. Ako je primjenjivo, prijavitelj je priložio projektno-tehničku dokumentaciju. Ovaj kriterij se odnosi na slučajeve kada je prijavitelj izradio projektno-tehničku dokumentaciju prije podnošenja projektnog prijedloga, a traži sredstva za provedbu aktivnosti Grupe 3.; *dokazuje se Projektno-tehničkom dokumentacijom;*
9. Ako je primjenjivo, operacija doprinosi horizontalnom načelu „Pristupačnost za osobe s invaliditetom“; *dokazuje se Prijavnim obrascem (Obrazac 1)**.*

##  2.6. Prihvatljive aktivnosti operacije

Prihvatljive aktivnosti koje se mogu financirati u okviru ovog Poziva su podijeljene na pet Grupa:

1. **Grupa 1.: Hitne mjere sanacije**
2. **Grupa 2.: Priprema projektno-tehničke dokumentacije**
3. **Grupa 3.: Izvedba radova**
4. **Grupa 4.: Upravljanje projektom i administracija**
5. **Grupa 5.: Promidžba i vidljivost**

***Grupa 1:. Hitne mjere sanacije***

Aktivnosti Grupe 1. uključuje aktivnosti iz Grupe 2. i Grupe 3. koje su provedene kao hitne mjere nakon potresa, a za koje prijavitelj posjeduje dokumentaciju o nastalim troškovima.

***Grupa 2.: Priprema projektno-tehničke* *dokumentacije***

Aktivnosti Grupe 2. uključuju pripremu projekta rušenja i uklanjanja uništene zgrade i projektne dokumentacije- uključuje izradu elaborata, studija i ostale projektne dokumentacije potrebne za obnovu zgrade oštećene u potresu u području zdravstva sukladno propisima važećim u vrijeme izrade dokumentacije.

Odgovarajućom projektom dokumentacijom smatra se i glavni projekt za rekonstrukciju zgrade oštećene u nepogodi sukladno članku 57. Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“, br. 102/20., 10/21. i 117/21.).

Projektna dokumentacija izrađuje se za cijelu zgradu, no na način da se posebno izrazi trošak koji se odnosi na vraćanje zgrade u stanje prije potresa ukoliko se ista prijavljuje za cjelovitu obnovu (dokazuje se Izjavom stručnjaka/glavnog projektanta u kojem postotku cjelokupna operacija predstavlja radove za dovođenje građevine u postojeće stanje, a u kojem postotku ostale radove cjelovite obnove koji predstavljaju poboljšice na predmetnom objektu *(Obrazac 3. Izjava stručnjaka)).*

Isto je nužno kako bi se jasno razgraničilo koji radovi se financiraju sredstvima FSEU, a koji iz ostalih izvora. Unutar koncepta ''obnoviti bolje'' (engl. *build back better*) pretpostavljaju se radovi na obnovi povezani s poboljšanjima temeljnih zahtjeva građevine u odnosu na izvorno stanje prije katastrofe. Pri tome se podrazumijevaju radovi na poboljšanju mehaničke otpornosti i stabilnosti, sigurnosti u slučaju požara, higijene, zdravlja i okoliša, sigurnosti i pristupačnosti tijekom uporabe, zaštite od buke, gospodarenja energijom i očuvanja topline te održive uporabe prirodnih izvora. Europska komisija podržava ovu inicijativu, ali potpora FSEU-a može se koristiti samo za sufinanciranje dijela troškova jednakih obnovi radnog stanja prije potresa (dokazuje se Izjavom stručnjaka/glavnog projektanta u kojem postotku cjelokupna operacija predstavlja radove za dovođenje građevine u postojeće stanje, a u kojem postotku ostale radove cjelovite obnove koji predstavljaju poboljšice na predmetnoj zgradi (*Obrazac 3. Izjava stručnjaka*). Troškovi ostalih radova cjelovite obnove koji neće biti prihvatljivi za financiranje iz FSEU, a spadaju u kategoriju prihvatljivih troškova po ovom Pozivu za dodatno ojačanje, neće biti financirani sredstvima FSEU već će biti financirani iz drugih izvora.

U troškovnicima koji su sastavni dio projektne dokumentacije , a koji se izrađuju nakon datuma objave ovog Poziva potrebno je dodatno jasno razgraničiti u kojem postotku cjelokupan projekt predstavlja radove za dovođenje građevine u postojeće stanje, a u kojem postotku radove za dodatno ojačanje konstrukcije. Za troškovnike izrađene prije objave ovog Poziva isto se dokazuje samo Izjavom stručnjaka/glavnog projektanta *(Obrazac 3*.*)*.

Projektna dokumentacija za cjelovitu obnovu zgrade koja nije upisana u Registar kulturnih dobara RH mora sadržavati rješenja kojima se dokazuje da će se nakon obnove ostvariti uštede godišnje potrebne toplinske energije za grijanje (QH,nd) od najmanje 50% te uštede primarne energije (Eprim) na godišnjoj razini od najmanje 30% u odnosu na stanje prije obnove.

Iznimno, za zgrade energetskog razreda C ili višeg, pri čemu se energetski razred zgrade promatra u odnosu na specifičnu godišnju potrebnu toplinsku energiju za grijanje (Q''H,nd), cjelovita obnova treba rezultirati uštedom primarne energije (Eprim) na godišnjoj razini od najmanje 30% u odnosu na stanje prije obnove.

Projektna dokumentacija za cjelovitu obnovu zgrade koja je upisana u Registar kulturnih dobara RH mora sadržavati rješenja kojima se dokazuje da će se nakon obnove ostvariti uštede godišnje potrebne toplinske energije za grijanje (QH,nd) ili primarne energije (Eprim) na godišnjoj razini od najmanje 20% u odnosu stanje prije obnove.

Tehnička rješenja mogu biti sadržana u mapama, a mape su: arhitektonski, građevinski, elektrotehnički i strojarski projekt za cjelovitu obnovu zgrade, čijoj izradi prethodi izrada elaborata zaštite na radu i zaštite od požara.

***Grupa 3.: Izvedba radova***

Aktivnosti Grupe 3. obuhvaćaju rušenja, izvođenje radova na oštećenoj infrastrukturi koji uključuju i pripremne radove, a sve prema projektno-tehničkoj dokumentaciji te provedbu stručnog nadzora gradnje kao i sve ostale prihvatljive troškove vezane uz realizaciju operacije.

***Grupa 4.: Upravljanje projektom i administracija***

Aktivnosti Grupe 4. obuhvaćaju izradu Obrasca 1. i pripremu projektnog prijedloga, administraciju i tehničku koordinaciju, planiranje i izradu dokumentacije za nadmetanje, poslove financijskog upravljanja i izvještavanje.

***Grupa 5.: Promidžba i vidljivost***

Aktivnosti Grupe 5. obuhvaćaju aktivnosti vezane uz promidžbu i vidljivost operacije u svrhu informiranja da je operacija sufinancirana EU sredstvima, a minimalno postavljanje ploče s natpisom te naljepnica kada se radi o robi ili dokumentaciji koja se isporučuje u okviru operacije.

##  2.7. Neprihvatljive aktivnosti operacije

Aktivnosti koje nisu navedene točkom 2.6. nisu prihvatljive za financiranje.

##

##  2.8. Opći zahtjevi koji se odnose na prihvatljivost troškova za provedbu operacije

Proračun operacije treba biti realan, tj. troškovi operacije moraju biti dostatni za postizanje očekivanih rezultata, a cijene trebaju odgovarati tržišnim cijenama.

Pravila prihvatljivosti troškova koja se odnose na ovaj Poziv opisana su niže. Prilikom postupka dodjele u obzir će se uzimati samo prihvatljivi troškovi.

Prihvatljivi troškovi moraju nastati u svrhu provedbe operacije.

Prijavitelj je dužan dostaviti proračun svih planiranih troškova potrebnih za realizaciju operacije, pri čemu proračun mora obuhvatiti troškove koji nastaju nakon potpisivanja ugovora o dodjeli bespovratnih financijskih sredstava i troškove koji su nastali i prije tog trenutka, a ne prije 28. prosinca 2020. godine. Neprihvatljivi troškovi se navode zasebno u proračunu operacije.

Prihvatljivi troškovi su oni koji su opisani ovim Pozivom te se na ista primjenjuju pravila Uredbe Vijeća (EZ) br. 2012/2002 od 11. studenoga 2002. o osnivanju Fonda solidarnosti Europske unije i njenim izmjenama navedenim u točki 1.1 ovih Uputa. Isplate iz Fonda u načelu su ograničene na financijske mjere za uklanjanje neosigurane štete i moraju se vratiti, ako je trošak popravka štete kasnije pokrila treća strana, u skladu s člankom 8. stavkom 4. predmetne Uredbe.

Troškovi moraju ispunjavati sljedeće opće uvjete prihvatljivosti:

* nastati za vrijeme trajanja (razdoblja) provedbe operacije;
* biti povezani i nastati u okviru operacije (proračuna operacije) koji je odabran u okviru ovog Poziva, u skladu s kriterijima odabira, a za koji je preuzeta obveza u Ugovoru;
* biti razumni, opravdani i u skladu s načelom odgovornog financijskog upravljanja, odnosno u skladu s načelima ekonomičnosti, učinkovitosti i djelotvornosti za postizanje rezultata te biti u skladu s tržišnim cijenama;
* biti povezani s pripremom i provedbom operacije, uključujući troškove povezane s bitnim tehničkim stručnim mišljenjem;
* biti povezani i nastati u okviru aktivnosti navedenih u Uputama;
* biti u skladu s pravilima o javnoj nabavi ili nabavi koje obavljaju osobe koje nisu obveznici Zakona o javnoj nabavi;
* biti stvarni, odnosno potkrijepljeni računima ili drugim dokumentima.

## 2.9. Prihvatljivi troškovi

Sljedeće kategorije troškova smatraju se prihvatljivim:

 ***Grupa 1.: Hitne mjere sanacije***

* troškovi koji se odnose na do sada provedene prihvatljive aktivnosti iz Grupe 2 i Grupe 3, koji su nastali od 28. prosinca 2020. godine, za koje prijavitelj posjeduje dokaze o provedenim aktivnostima odnosno nastalim troškovima.

***Grupa 2.: Priprema projektno-tehničke dokumentacije***

* troškovi izrade dokumentacije o postojećem stanju građevine te pokretnog inventara i opreme;
* troškovi izrade izvješća ovlaštenih eksperata o sigurnosti zgrade za daljnju uporabu i obavljanje zdravstvene djelatnosti;
* troškovi za istražne radove na konstrukcijama i materijalima, geomehanička istraživanja
* troškovi izrade projekta uklanjanja;
* troškovi izrade projekta za obnovu zgrade s troškovnikom;
* troškovi izrade tehničke dokumentacija za radove - ekspertize, elaborati, troškovnici, projekt obnove, hitne sigurnosne sanacije, idejni, glavni i izvedbeni projekt i drugo;
* troškovi izrade projekata za cjelovitu obnovu uništenih infrastrukturnih vodova plina, vode, kanalizacije, električne energije, telekomunikacija, sustava za zaštitu od požara i drugih specifičnih instalacija koje se koriste u redovitoj upotrebi zgrade;
* troškovi izrade tehničke dokumentacije za radove radi obnove pročelja i ostalih specifičnih dijelova zgrade te ponovne izrade specifične povijesne i umjetničke dekoracije i plastike uništene potresom u zgradi i na njenom oplošju;
* troškovi dokumentacije za potrebne popravke okoliša oštećenog potresom;
* troškovi ovjere od strane ovlaštenog revidenta;
* troškovi povezani s pripremom i provedbom operacija, uključujući troškove povezane s bitnim tehničkim stručnim mišljenjem, prihvatljivi su kao dio troškova operacije
* troškovi za istražne radove na konstrukcijama i materijalima, geomehanička istraživanja;
* troškovi izrade izvješća o energetskom pregledu zgrade i energetskog certifikata nakon obnove.

Troškovi izrade izvješća o energetskom pregledu zgrade i energetskog certifikata nakon obnove nisu prihvatljivi za financiranje iz FSEU već u cijelosti trebaju biti sufinancirani iz drugih izvora.

***Grupa 3.: Izvedba radova***

* troškovi za raščišćivanje ruševina i rušenje;
* troškovi za najam strojeva, opreme i radnika obučenih za specijalizirane hitne operacije sanacije i osiguranje prostora;
* troškovi za čišćenje, utovar, odvoz i sigurno odlaganje građevinskog otpada i šute;
* troškovi za razgradnju nestabilnih dijelova građevine;
* troškovi za privremeno pokrivanje ili sanaciju pokrova;
* troškovi za privremene konstrukcije/skele i ostala sredstva za sprječavanje daljnjeg urušavanja te zaštitu ljudi i građevina;
* troškovi za privremene konstrukcije/skele i ostala sredstva za zaštitu in situ vrijednih arhitektonskih i stilsko-dekorativnih elemenata građevine, te opreme i inventara;
* troškovi za radne skele za potrebe izvođenja interventnih radova (demontaža i evakuacija vrijednih arhitektonskih i dekorativnih elemenata građevine te ugroženih dijelova inventara);
* troškovi za radove interventne sigurnosne sanacije nosivih konstrukcija i drugih dijelova građevine;
* troškovi za radove nužne zbog sprečavanja daljnjih urušavanja i nastanka sekundarnih oštećenja te sigurnosti ljudi;
* troškovi za provedbu hitnih mjera preventivne zaštite i primarnog konzerviranja na ugroženim dijelovima infrastrukture, građevina i njihove opreme;
* troškovi za istražne radove na konstrukcijama i materijalima, geomehanička istraživanja u slučaju da nisu financirani u Grupi 2;
* troškovi za interventne zahvate u neposrednom okruženju građevine (zaštitne ograde, privremeni prolazi i sl.);
* troškovi za interventnu sanaciju dijelova tla destabiliziranih djelovanjem potresa;
* troškovi za interventnu sanaciju nosive konstrukcije;
* troškovi za sanaciju ili zamjenu oštećene stolarije i bravarije;
* troškovi za završne radove;
* troškovi za sanaciju oštećene instalacije i zamjena oštećenih uređaja;
* troškovi za sanaciju infrastrukturnih vodova plina, vode, kanalizacije, električne energije, telekomunikacija i drugih specifičnih instalacija koje se koriste u redovitoj upotrebi zgrade;
* trošak ugradnje visokoučinkovitih kondenzacijskih bojlera na plin samo u slučaju zamjene postojećih neučinkovitih sustava grijanja i kotlova (npr. na bazi ugljena ili loživog ulja ili standardnih postojećih plinskih kotlova/bojlera), u iznosu od najviše 20% ukupne vrijednosti radova
* trošak ugradnje uređaja za vodu koji su u skladu s utvrđenim razinama uštede vode s načelima „Do no significant harm“: a) slavine za umivaonike i kuhinjske slavine imaju maksimalan protok vode od 6 litara/min; (b) tuševi imaju maksimalni protok vode od 8 litara/min; (c) WC-i, uključujući apartmane, posude i cisterne, imaju puni volumen ispiranja od najviše 6 litara i maksimalni prosječni volumen ispiranja od 3,5 litara; (d) pisoari koriste najviše 2 litre/zdjelu/sat, pisoari za ispiranje imaju maksimalni puni volumen ispiranja od 1 litre
* troškovi za izradu i montažu specifične povijesne ili umjetničke dekoracije i plastike uništene potresom u zgradi i na njenom oplošju;
* troškovi za popravak okoliša oštećenog potresom;
* troškovi za ostale radove kao i radove energetske obnove sukladno važećem Zakonu o gradnji koji su specificirani projektom cjelovite obnove;
* troškovi osiguranja pristupačnosti sukladno važećem Pravilniku o osiguranju pristupačnosti građevina osobama s invaliditetom i smanjene pokretljivosti specificirani projektom cjelovite obnove;
* troškovi stručnog nadzora.

Troškovi izvođenja radova cjelovite obnove i provođenja stručnog nadzora nad izvođenjem radova cjelovite obnove financiraju se iz FSEU i drugih izvora u omjeru iskazanom u *Obrascu 3*. Izjava stručnjaka ukoliko ispune sve kriterije prihvatljivosti definirane Pozivom. Troškovi se sufinanciraju iz FSEU u postotku koji predstavlja radove za dovođenje zgrade u postojeće stanje prije potresa s obzirom na vrijednost radova cjelovite obnove, a iz drugih izvora u postotku koji se odnosi na poboljšice na predmetnoj zgradi.

***Grupa 4.: Upravljanje projektom i administracija***

* troškovi usluga vanjskih stručnjaka za izradu *Obrasca 1*. Poziva i pripremu projektnog prijedloga
* troškovi usluga vanjskih stručnjaka za administraciju i tehničku koordinaciju, poslove financijskog upravljanja i izvještavanje u sklopu provedbe operacije
* troškovi usluga vanjskih stručnjaka za izradu dokumentacije za nadmetanje

Troškovi upravljanja projektom i administracije za operacije cjelovite obnove financiraju se iz FSEU i drugih izvora u omjeru iskazanom u *Obrascu 3*. Izjava stručnjaka ukoliko ispune sve kriterije prihvatljivosti definirane Pozivom. Troškovi se sufinanciraju iz FSEU u postotku koji predstavlja radove za dovođenje građevine u postojeće stanje prije potresa s obzirom na vrijednost radova cjelovite obnove, a iz drugih izvora u postotku koji se odnosi na poboljšice na predmetnoj zgradi.

***Grupa 5.: Promidžba i vidljivost***

* troškovi izrade privremene informacijske ploče
* troškovi izrade trajne ploče ili panoa
* troškovi izrade naljepnica
* troškovi organizacije konferencije za medije
* troškovi izdavanja priopćenja za javnost

Troškovi promidžbe i vidljivosti financiraju se iz drugih izvora ukoliko ispune sve kriterije prihvatljivosti definirane Pozivom te nisu prihvatljivi za operacije koje se financiraju samo iz FSEU.

|  |
| --- |
| ***Napomena:*** *U troškovniku je potrebno izraziti postotak vrijednosti koji odgovara vraćanju zgrade u prethodno radno stanje prije potresa i postotak vrijednosti za dodatno ojačanje konstrukcije, ukoliko je primjenjivo, a postotak se odnosi na ukupni iznos vrijednosti operacije.* |

##  2.10. Neprihvatljivi troškovi

Svi troškovi koji nisu povezani s aktivnostima projekata su neprihvatljivi. Osim toga i sljedeće su kategorije izdataka neprihvatljive:

* nadoknadivi PDV tj. porez na dodanu vrijednost za koji prijavitelj/korisnik ima pravo ostvariti odbitak;
* kamate na dug;
* trošak poduzeća u poteškoćama, kako je definirano u članku 2. točki 18. Uredbe (EU) br. 651/2014, i/ili u postupku predstečajne nagodbe u skladu sa Zakonom o financijskom poslovanju i predstečajnoj nagodbi („Narodne novine“, br. 108/12., 144/12., 81/13., 112/13., 71/15. i 78/15.), i/ili u postupku stečaja ili likvidacije u skladu sa Stečajnim zakonom („Narodne novine“, br. 71/15. i 104/17.);
* kupnja rabljene opreme;
* kupnja vozila koja se koriste u svrhu upravljanja operacijom;
* nadoknada troškova prijevoza;
* materijalna prava radnika u smislu nadoknade troškova, potpora, nagrada te otpremnine;
* kazne, financijske globe, troškovi povezani s predstečajem, stečajem i likvidacijom;
* troškovi sudskih i izvan sudskih sporova;
* operativni troškovi;
* gubici zbog fluktuacija valutnih tečaja i provizija na valutni tečaj;
* troškovi za otvaranje, zatvaranje i vođenje računa, naknade za financijske transfere, trošak ishođenja kredita ili pozajmice kod financijske institucije, javnobilježnički trošak;
* doprinosi u naravi u obliku izvršavanja radova ili osiguravanja robe, usluga, zemljišta i nekretnina za koje nije izvršeno plaćanje u gotovini, potkrijepljeno računima ili dokumentima odgovarajuće iste dokazne vrijednosti;
* troškovi amortizacije;
* kupoprodaja zemljišta;
* troškovi leasinga;
* neizravni troškovi;
* trošak jamstva koje izdaje banka ili druga financijska institucija;
* troškovi zakupa materijalne imovine;
* troškovi nabave opreme i popravka oštećene opreme;
* troškovi koji nisu povezani sa svrhom operacije;
* troškovi nastali prije 28. prosinca 2020. godine te
* ostali troškovi nespomenuti kao prihvatljivi.

|  |
| --- |
| ***Napomena:***  *Prijavitelj preuzima rizik moguće neprihvatljivosti troškova za cijelo vrijeme trajanja operacije. Troškovi koju su već plaćeni sredstvima iz Državnog proračuna i drugih javnih izvora prije sklapanja Ugovora, a plaćeni su za aktivnosti provedene od 28. prosinca 2020. godine moraju se iskazati u prijavi operacije. To se odnosi na troškove povezane s prihvatljivim aktivnostima te troškove povezane s građevinama koje su bile osigurane te im je isplaćena osigurana svota. Ti troškovi neće biti dodatno plaćeni jer bi predstavljali dvostruko financiranje, no moraju se navesti u prijavi, izuzev okolnosti navedenih pod točkom 1.6 Dvostruko financiranje.* |

## 2.11. Promicanje načela

Doprinos navedenim horizontalnim načelima nije obavezan za svaki projektni prijedlog, već se primjenjuje sukladno aktivnostima i opsegu operacije, kao i informacijama koje sadrže ove Upute.

## 2.12. Pristupačnost za osobe s invaliditetom

Operacija mora ispuniti minimalne uvjete u pogledu promicanja pristupačnosti za osobe s invaliditetom. Odnosi se na prihvatljive troškove povezane s prihvatljivim aktivnostima u Grupi 2. i Grupi 3.

## 2.13. Održivi razvoj

Operacija može promovirati obnovljive izvore energije i/ili održivo korištenje prirodnih resursa kroz uvođenje procesa energetskih ušteda, recikliranja, korištenja obnovljivih izvora energije, provođenje zelene javne nabave[[3]](#footnote-4), itd. Prijavitelji trebaju dokazati kako će voditi računa o ekološkim, društvenim i gospodarskim koristima u postupku nabave, što se može postići primjenom jasnih i provjerljivih ekoloških kriterija za proizvode i usluge u njihovim tehničkim specifikacijama.

Operacija mora ispuniti minimalne uvjete u pogledu energetske učinkovitosti kako bi se smatrala neutralnom, a neki od primjera dodatnih aktivnosti za povećanje učinkovitosti resursa:

* poštivanje uvjeta za ishođenje energetskog certifikata A;
* provođenje zelene javne nabave;
* integriranje obnovljivih izvora energije u razvoj operacije;
* primjena pasivnog dizajna kako bi se smanjila potreba za umjetnim izvorima topline, rasvjete i hlađenja;
* ugradnja proizvoda kojima se štedi potrošnja vode (sanitarni čvorovi, slavine, glave tuševa);
* ugradnja sustava za recikliranje potrošne vode (tzv. siva voda);
* plan za odvojeno prikupljanje i skladištenje otpada u poslovnom krugu objekta i sigurno prikupljanje takvih materijala, itd.

## 2.14. Načelo „ne nanosi bitnu štetu“ (eng. „Do no significant harm“) okolišnim ciljevima

Ulaganje u cjelovitu obnovu zgrada treba biti usklađeno s načelom nenanošenja bitne štete (Do no significant harm - DNSH), odnosno ne smije nanijeti bitnu štetu okolišnim ciljevima u smislu članka 17. Uredbe (EU) 2020/852 Europskog parlamenta i Vijeća od 18. lipnja 2020. godine o uspostavi okvira za olakšavanje održivih ulaganja i izmjeni Uredbe (EU) 2019/2088, što je u skladu s Uredbom o uspostavi Mehanizma za oporavak i otpornost.

U okviru NPOO-a u sklopu investicije C6.1. R1-I2 Obnova zgrada oštećenih u potresu s energetskom obnovom osigurana su sredstva za sveobuhvatnu obnovu višestambenih zgrada i zgrada javnog sektora oštećenih u potresu kako bi se sanirala nastala oštećenja te povećala mehanička otpornost i stabilnost zgrade, povećala energetska učinkovitost i korištenje obnovljivih izvora energije, smanjila emisija CO2, dugoročno smanjili troškovi održavanja, povećali zdravi unutarnji klimatski uvjeti, povećala sigurnost od požara, i ublažilo energetsko siromaštvo.

Sukladno raspoloživim sredstvima iz NPOO-a, prednost za financiranje imat će uspješne operacije iz ovog Poziva koje projektno-tehničkom dokumentacijom za cjelovitu obnovu zgrade osiguraju veće uštede iz podtočke 12. točke 2.5. ovih Uputa. Sva prava i obveze ugovornih strana će se dodatno detaljno definirati Dodatkom Ugovora o dodjeli bespovratnih financijskih sredstava.

Uvjeti za osiguranje načela nenanošenja bitne štete na razini Poziva su:

|  |  |
| --- | --- |
| **Okolišni cilj** |  **Usklađenost investicije s DNSH načelom** |
| **I.****Ublažavanje klimatskih promjena** | Obnovom zgrada postići će se prosječna ušteda primarne energije (Eprim) od najmanje 30% u odnosu na stanje prije obnove i smanjenje emisija stakleničkih plinova. Zgrade koje će se obnoviti nisu namijenjene vađenju, skladištenju, transportu ili proizvodnji fosilnih goriva.Financiranje ugradnje kotlova i sustava grijanja na prirodni plin će biti u skladu s člankom 7. stavkom 2. Uredbe (EU) 2017/1369 o okviru za označivanje energetske učinkovitosti (1), a ugrađuju se u zgrade koje su uključene u širi program energetske obnove zgrada, u skladu s Dugoročnom strategijom obnove nacionalnog fonda zgrada do 2050., u skladu s Direktivom o energetskim svojstvima zgrada, i dovode do znatnog poboljšanja energetske učinkovitosti. U slučaju zamjene postojećih neučinkovitih sustava grijanja i kotlova (npr. na bazi ugljena ili loživog ulja ili standardnih postojećih plinskih kotlova/ bojlera) s visokoučinkovitim kondenzacijskim kotlovima na plin biti će zadovoljen uvjet da zamjena dovodi do znatnog smanjenja emisija stakleničkih plinova, i znatnog unapređenja okoliša (osobito zbog smanjenja onečišćenja) i javnog zdravlja, posebno na područjima na kojima su EU-ovi pragovi za kvalitetu zraka utvrđeni Direktivom 2008/50/EU premašeni ili bi mogli biti premašeni, npr. pri zamjeni sustava grijanja i kotlova na bazi ugljena ili loživog ulja, obzirom da su kondenzacijski bojleri barem 30% energetski učinkovitiji te generiraju 30% manje emisija od postojećih neučinkovitih sustava grijanja i kotlova koji će biti zamijenjeni u sklopu obnove. Potpora takvim bojlerima neće predstavljati više od 20% investicije. |
| **II.****Prilagođavanje klimatskim promjenama** | Klimatski rizici koji bi mogli biti relevantni za svako ulaganje u okviru ove mjere identificirani su u nacionalnoj Strategiji prilagodbe klimatskim promjenama u Republici Hrvatskoj za razdoblje 2040. godine s pogledom na 2070. godinu. |
| **III.****Održiva uporaba i zaštita voda i morskih resursa** | Novi uređaji za vodu koji se ugrađuju u javne zgrade moraju biti u skladu s utvrđenim razinama uštede vode s načelima DNSH.U kontekstu uštede vode za javne zgrade, moraju se ugraditi uređaji za vodu koji su u skladu sa: 1. slavine za umivaonike i kuhinjske slavine imaju maksimalan protok vode od 6 litara / min;
2. tuševi imaju maksimalni protok vode od 8 litara / min;
3. WC-i, uključujući apartmane, posude i cisterne, imaju puni volumen ispiranja od najviše 6 litara i maksimalni prosječni volumen ispiranja od 3,5 litara;
4. pisoari koriste najviše 2 litre / zdjelu / sat, pisoari za ispiranje imaju maksimalni puni volumen ispiranja od 1 litre.
 |
| **IV.****Kružno gospodarstvo, uključujući prevenciju otpada i recikliranje** | Gospodarski subjekti koji provode obnovu ograničavaju stvaranje otpada u procesima koji se odnose na izgradnju i rušenje u skladu s EU Protokolom o gospodarenju otpadom od gradnje i rušenja i uzimajući u obzir najbolje dostupne tehnike i korištenje selektivnog rušenja kako bi se omogućilo uklanjanje i sigurno rukovanje opasnih tvari te olakšavaju ponovnu upotrebu i visokokvalitetnu reciklažu selektivnim uklanjanjem materijala, koristeći dostupne sustave za sortiranje građevinskog otpada i otpada od rušenja. Građevinski projekti i građevinske tehnike podržavaju kružnost i posebno demonstriraju, pozivajući se na ISO 20887 ili drugi standard za procjenu rastavljivosti ili prilagodljivosti zgrada, kako su dizajnirani da budu učinkovitiji u pogledu resursa, prilagodljivi, fleksibilni i rastavljivi kako bi omogućili ponovnu upotrebu i recikliranje. |
| **V.****Prevencija onečišćenja i kontrola zraka, vode ili tla** | Od operatora koji provode obnovu morat će se osigurati da građevinski dijelovi i materijali korišteni u obnovi zgrade ne sadrže azbest niti tvari koje izazivaju veliku zabrinutost, kako je utvrđeno na temelju popisa tvari za koje je potrebno odobrenje iz Priloga XIV. Uredbe (EZ) br. 1907/2006.Od operatora koji provode obnovu morat će se osigurati da građevinski dijelovi i materijali korišteni u zgradi, koji mogu doći u kontakt sa stanarima, emitiraju manje od 0,06 mg formaldehida po m3 materijala ili komponente i manje od 0,001 mg kategorija 1A i 1B kancerogenih hlapljivih organskih spojeva po m3 materijala ili komponente, nakon ispitivanja u skladu s CEN / TS 16516 i ISO 16000-3 ili drugim usporedivim standardiziranim uvjetima ispitivanja i metodom određivanja.Poduzet će se mjere za smanjenje emisije buke, prašine i onečišćujućih tvari tijekom građevinskih radova, sukladno Zakonu o gradnji članku 133. Uređenje gradilišta koji zahtijeva da se na gradilištu predvide i provode mjere zaštite na radu te ostale mjere za zaštitu života i zdravlja ljudi u skladu s posebnim propisima, te kojima se onečišćenje zraka, tla i podzemnih voda te buka svode na najmanju mjeru. Tako će se prilikom obnove zgrade radovi izvoditi samo u dnevnom razdoblju, svi rastresiti materijali će biti sklonjeni (prekrivanjem ili po potrebi vlaženjem) kako bi se spriječilo rasipanje tijekom kiše i vjetra, a sva uklanjanja i demontaže građevnih elemenata i materijala vršit će se tehnikama koje sprečavaju širenje prašine i štetnih tvari na susjedne površine, te će se kada je potrebno koristiti zaštitne ograde. |
| **VI.****Zaštita i obnova biološke raznolikosti i ekosustava** | Aktivnosti obnove zgrada imaju beznačajno predvidljivi utjecaj na ovaj okolišni cilj, uzimajući u obzir izravne i primarne neizravne učinke tijekom životnog ciklusa. Većina zgrada koje će se obnoviti kroz program obnove neće se nalaziti u ili u blizini područja osjetljivih na biološku raznolikost (uključujući mrežu zaštićenih područja Natura 2000, područja svjetske baštine UNESCO-a i ključna područja biološke raznolikosti, kao i druga zaštićena područja) jer je riječ o postojećim zgradama u izgrađenom području. |

Ulaganjem u cjelovitu obnovu zgrada značajno se doprinosi Okolišnom cilju I. Ublažavanje klimatskih promjena, a ostalim Okolišnim ciljevima se ne nanosi bitna šteta te se ulaganje smatra usklađenim s DNSH-om za relevantni cilj.

# KAKO SE PRIJAVITI

##  3.1. Projektni prijedlog

Projektni prijedlog odnosno sva dokumentacija tražena ovim Uputama izrađuje se na hrvatskom jeziku i latiničnom pismu.

Projektni prijedlog se podnosi Ministarstvu zdravstva, kao tijelu odgovornom za provedbu financijskog doprinosa, putem pošte, predajom u pisarnicu tijela na adresu:

**Ministarstvo zdravstva**

**Ksaver 200a**

**10 000 Zagreb**

Na zatvorenom paketu/omotnici mora biti jasno naveden naziv Poziva: Poziv na dostavu projektnih prijedloga **„Vraćanje u uporabljivo stanje infrastrukture u području zdravstva na području Grada Zagreba, Krapinsko-zagorske županije, Zagrebačke županije, Sisačko-moslavačke županije, Karlovačke županije, Varaždinske županije, Međimurske županije, Brodsko-posavske županije, Koprivničko-križevačke županije i Bjelovarsko-bilogorske županije“** s naznakom **“Ne otvarati prije službenog otvaranja projektnih prijedloga”**, uz puni naziv i adresu prijavitelja. Na paketu/omotnici također mora biti zabilježen datum i točno vrijeme predaje projektnog prijedloga. Projektni prijedlozi poslani na način različit od gore navedenog (npr. faksom ili e-poštom) ili dostavljeni na druge adrese bit će automatski isključeni.

**Predložak adresiranja paketa/omotnice** (Obrazac 7 - ispunite tražene podatke te izrežite i nalijepite na zatvoreni paket/omotnicu):

|  |  |
| --- | --- |
|

|  |
| --- |
| **POŠILJATELJ**Naziv prijavitelja:\_\_\_\_\_\_\_\_\_\_\_Adresa prijavitelja:\_\_\_\_\_\_\_\_\_\_ |

 |
| **PRIMATELJ****Ministarstvo zdravstva** **Ksaver 200a 10 000 Zagreb** |
|  **Naznaka: „NE OTVARATI– PRIJAVA NA POZIV NA DOSTAVU PROJEKTNIH PRIJEDLOGA“**„**Vraćanje u uporabljivo stanje infrastrukture u području zdravstva** **na području Grada Zagreba, Krapinsko-zagorske županije, Zagrebačke županije, Sisačko-moslavačke županije, Karlovačke županije, Varaždinske županije, Međimurske županije, Brodsko-posavske županije, Koprivničko-križevačke županije i Bjelovarsko-bilogorske županije“** |

Projektni prijedlog sadržava sljedeće **dokumente isključivo u digitalnom formatu**:

|  |  |  |
| --- | --- | --- |
| Dokument  | Obvezno (da ili ne) | Referenca |
| Prijavni obrazac | Da | Obrazac 1. (sken izvornika) |
| Prijavni obrazac 1a | Da | Obrazac 1a (sken izvornika) |
| Izjava prijavitelja | Da | Obrazac 2. (sken izvornika) |
| Izjava stručnjaka | Da | Obrazac 3. (sken izvornika) |
| Izjava o imenovanju voditelja operacije | Da | Obrazac 4. (sken izvornika) |
| Izjava prijavitelja o mogućnosti povrata poreza na dodanu vrijednost | Da | Obrazac 5. (sken izvornika) |
| Izjava prijavitelja o usklađenosti operacije s načelom nenanošenja bitne štete | Da, ako je primjenjivo | Obrazac 8. (sken izvornika) |
| Izvadak iz sudskog registra, rješenje Ministarstva zdravstva o početku rada zdravstvene ustanove | Da, ako je primjenjivo | Sukladno točki 2.2Kriteriji za isključenje prijavitelja  |
| Dokaz o vlasništvu ili pravu na korištenje zgrade i pripadajućeg zemljišta za realizaciju operacije / projektnog prijedloga  | Da | Sukladno točki 2.5. Prihvatljivost operacije  |
| Troškovnik za svaku aktivnost projekta | Da | Dostavlja se digitalni dokument |
| Dokaz o preliminarnoj procjeni štete ili nalaz ovlaštenog statičara | Da | Sukladno točki 2.5. Prihvatljivost operacije ovih Uputa |
| Projektno – tehnička dokumentacija | Da, ako je primjenjivoUkoliko nije izrađena, dostavlja se naknadno, a prije početka izvedbe radova | Sukladno točki 2.5. prihvatljivost operacije ovih Uputa |
| Punomoć za zastupanje | Ako je primjenjivo | Ukoliko prijavitelja u postupku podnošenja projektnog prijedloga ne zastupa osoba po zakonu ovlaštena za zastupanje već opunomoćena osoba |

**Traženo je potrebno dostaviti u elektroničkom formatu kao zasebne datoteke u .pdf formatu na elektroničkom mediju (memorijski ključić – „USB stick“).**

Dokumentacija koja zahtijeva potpis prijavitelja, mora biti sken izvornika, ovjerena pečatom i potpisom ovlaštene osobe za zastupanje ili osobe koju je opunomoćila ovlaštena osoba. Ukoliko prijavitelja u postupku podnošenja projektnog prijedloga u sklopu ovog Poziva ne zastupa osoba po zakonu ovlaštena za zastupanje već opunomoćena osoba, u tom slučaju je prilikom prijave potrebno priložiti i odgovarajuću punomoć za zastupanje. TOPFD zadržava pravo u slučaju potrebe od Prijavitelja zatražiti dodatnu dokumentaciju ili zatražiti izvornik bilo kojeg od dostavljenih dokumenata tijekom postupka dodjele bespovratnih financijskih sredstava, ako to procjeni potrebnim.

***Vremenom zaprimanja projektnog prijedloga smatra se vrijeme kada je projektni prijedlog predan u pisarnici nadležnog tijela (kada ga se predaje izravno u pisarnici). Ako se projektni prijedlog šalje preporučeno putem pošte ili drugog ovlaštenog pružatelja usluge, vremenom zaprimanja projektnog prijedloga smatra se vrijeme predaje pošti ili drugom ovlaštenom pružatelju usluge.***

##  3.2. Rok za predaju projektnog prijedloga

Poziv se provodi kao otvoreni postupak s krajnjim rokom dostave projektnih prijedloga do iskorištenja financijske alokacije, odnosno najkasnije do 01. svibnja 2022. godine, ovisno što nastupa ranije.

Dostava projektnog prijedloga dozvoljena je najranije od dana objave Poziva.

Budući da je Poziv otvoren do iskorištenja raspoloživih sredstava, odnosno najkasnije do 01. svibnja 2022. godine, prijavitelji čiji projektni prijedlozi budu isključeni iz postupka dodjele moći će ponovno podnijeti projektni prijedlog.

Obrazložena informacija o izmjenama Poziva, zatvaranju Poziva i obustavu Poziva, kao i sam Poziv objavljuju se na internetskim stranicama [www.strukturnifondovi.hr](http://www.strukturnifondovi.hr), internetskim stranicama Ministarstva zdravstva [www.zdravlje.gov.hr](http://www.zdravlje.gov.hr).

Poziv se zatvara u trenutku iscrpljenja financijske alokacije Poziva.

Poziv se obustavlja u trenutku kada iznos traženih bespovratnih financijskih sredstava zaprimljenih projektnih prijedloga, u odnosu na raspoloživu alokaciju bespovratnih financijskih sredstava, dosegne do maksimalno 400% ukupno raspoloživog iznosa bespovratnih financijskih sredstava Poziva.

U slučaju da se Poziv i natječajna dokumentacija izmijene ili dopune prije datuma zatvaranja Poziva, sve izmjene i dopune bit će objavljene na mrežnim stranicama [www.zdravlje.gov.hr](http://www.zdravlje.gov.hr), [www.strukturnifondovi.hr](http://www.strukturnifondovi.hr). Prijavitelji su obvezni poštovati sve izmjene i dopune Poziva na dostavu projektnih prijedloga i natječajne dokumentacije sukladno objavljenim uputama.

Pri izradi i objavi Izmjena i/ili dopuna, prijaviteljima se osigurava dovoljno vremena za izmjenu i/ili dopunu projektnih prijedloga, a u slučaju da su projektni prijedlozi već dostavljeni, osigurava rok za njihove izmjene i/ili dopune ili dostavu dodatnih informacija.

Projektni prijedlozi koji se predaju nakon proteka roka za predaju tj. nakon iskorištenja osiguranih sredstava, neotvoreni se vraćaju prijavitelju.

##

## 3.3. Pitanja i odgovori

Potencijalni prijavitelji  mogu za vrijeme trajanja Poziva postavljati pitanja u svrhu dobivanja dodatnih pojašnjenja i obrazloženja odredbi Poziva. Postavljeno pitanje treba sadržavati jasnu referencu na Poziv.

Odgovori na postavljena pitanja će se objaviti tijekom postupka dodjele na internetskim stranicama [www.strukturnifondovi.hr](http://www.strukturnifondovi.hr) i internetskim stranicama Ministarstva zdravstva [www.zdravlje.gov.hr](http://www.zdravlje.gov.hr) svakih 7 radnih dana. Pitanja s jasno naznačenom referencom na Poziv moguće je poslati putem elektroničke pošte na adresu: potres.fondsolidarnosti@miz.hr.

 U svrhu osiguravanja poštivanja načela jednakog postupanja prema svim prijaviteljima, ne daju se prethodna mišljenja vezana uz prihvatljivost prijavitelja, operacije, aktivnosti i troškova u odnosu na pojedinu operaciju.

##  3.4. Objava rezultata Poziva

Popis korisnika s kojima je potpisan ugovor o dodjeli bespovratnih financijskih sredstava zajedno s iznosom dodijeljenih bespovratnih financijskih sredstava bit će objavljen na internetskim stranicama [www.strukturnifondovi.hr](http://www.strukturnifondovi.hr), internetskim stranicama Ministarstva zdravstva [www.zdravlje.gov.hr](http://www.zdravlje.gov.hr) u roku 5 radnih dana nakon potpisa pojedinog Ugovora u okviru Poziva.

Objavljuju se najmanje sljedeći podatci:

* naziv korisnika
* naziv operacije
* iznos bespovratnih financijskih sredstava dodijeljenih operaciji i stopu sufinanciranja (intenzitet potpora)
* kratki opis operacije.

# POSTUPAK DODJELE BESPOVRATNIH FINANCIJSKIH SREDSTAVA

##  4.1. Faze postupka dodjele

U postupku dodjele bespovratnih financijskih sredstava (u daljnjem tekstu: postupak dodjele) provode se:

* FAZA 1.: zaprimanje i registracija projektnih prijedloga
* FAZA 2.: administrativna provjera
* FAZA 3.: provjera prihvatljivosti prijavitelja, operacije, troškova i aktivnosti,
* FAZA 4.: sklapanje ugovora

##  4.2. Provođenje postupka dodjele

Postupak dodjele provodi Ministarstvo zdravstva, kao tijelo odgovorno za provedbu financijskog doprinosa.

Pojedina faza postupka dodjele provodi se na način da ta ista faza postupka dodjele za svaki pojedini projektni prijedlog može započeti dok je prethodna faza još u tijeku, međutim, ne može završiti prije njezina završetka. Također, projektni prijedlog koji nije uspješno prošao jednu fazu postupka dodjele, ne može se uputiti u daljnje faze postupka dodjele.

Postupak dodjele traje maksimalno 105 dana od prvog slijedećeg dana zaprimanja projektnog prijedloga. Faze 1-3 postupka dodjele sredstava mogu ukupno trajati do 60 dana, a Faza 4 najviše do 45 dana.

*Faza 1.- Zaprimanje i registracija projektnih prijedloga*

Zaprimanje i registracija projektnih prijedloga podrazumijeva zaprimanje i dodjeljivanje oznake/šifre/koda projektnom prijedlogu, u skladu s pravilima zaprimanja pismena i drugih podnesaka tijela za FSEU. Dokumentacija se predaje u digitalnom obliku Ministarstvu zdravstva, kao tijelu odgovornom za provedbu financijskog doprinosa, putem pošte ili predajom u pisarnicu. Svakom projektnom prijedlogu (prijavnici) se dodjeljuje klasifikacijska oznaka.

*Faza 2.- Administrativna provjera projektnih prijedloga*

Administrativna provjera registriranih projektnih prijedloga provodi se popunjavanjem **Kontrolne liste za administrativnu provjeru** za svaki projektni prijedlog**.**

Tijekom administrativne provjere projektnog prijedloga, administrativni kriteriji te posljedično i administrativna provjera, po svojoj naravi ne ulaze u sadržaj i kvalitetu samog projektnog prijedloga, već se u procesu provjere postupa prema zadanim, jasnim i transparentnim pravilima, jednakima za sve Prijavitelje, rukovodeći se isključivo postavljenim administrativnim zahtjevima.

**Projektni prijedlog administrativno je prihvatljiv ako:**

• je predan na odgovarajući Poziv na dodjelu bespovratnih financijskih sredstava;

• je predan u digitalnom obliku putem pošte ili u pisarnicu Ministarstva zdravstva;

• je ispunjen po ispravnim predlošcima;

• sadrži sve obvezne priloge i prateće dokumente;

• je napisan na hrvatskom jeziku i latiničnom pismu;

• je sva tražena dokumentacija priložena u traženom obliku;

• predan je pravovremeno.

*Faza 3.- Provjera prihvatljivosti prijavitelja, operacije, troškova i aktivnosti*

*Provjera prihvatljivosti prijavitelja*

Prihvatljivost prijavitelja utvrđuje se putem **Kontrolne liste za provjeru prihvatljivosti prijavitelja** Poziva za pojedini projektni prijedlog.

Cilj provjere prihvatljivosti Prijavitelja jest provjeriti usklađenost projektnih prijedloga s kriterijima prihvatljivosti za prijavitelje, definiranim u točki 2. ovih Uputa.

*Provjera prihvatljivosti operacije i aktivnosti*

Provjera prihvatljivosti operacije i aktivnosti provodi se prema **Kontrolnoj listi za provjeru operacije i aktivnosti**.

Cilj provjere prihvatljivosti operacije i aktivnosti je utvrditi usklađenost projektnog prijedloga s kriterijima prihvatljivosti za operaciju navedenih u točki 2. ovih Uputa, primjenjujući Kontrolnu listu. Projektni prijedlog mora udovoljiti svim kriterijima prihvatljivosti. Ako se tijekom provjere prihvatljivosti operacije i aktivnosti utvrdi da u određenom projektnom prijedlogu jedna ili više aktivnosti nisu prihvatljive, to će se evidentirati u Kontrolnoj listi. Slijedom toga, tijelo nadležno za ocjenjivanje prihvatljivosti prijedloga mora ocjenjivati projektni prijedlog uzimajući u obzir aktivnosti koje su prihvatljive odnosno ne uzimajući u obzir aktivnosti za koje je utvrđeno da su neprihvatljive.

Ako se tijekom provjere prihvatljivosti operacije i aktivnosti utvrdi da u određenom projektnom prijedlogu jedna ili više aktivnosti nisu prihvatljive, u kontrolnoj listi navode se aktivnosti za koje je utvrđeno da su neprihvatljive. Prilikom provjere prihvatljivosti troškova iz proračuna operacije brišu se tada troškovi koji se odnose na aktivnosti za koje je utvrđeno da su neprihvatljive.

*Provjera prihvatljivosti troškova*

Provjera prihvatljivosti troškova projektnih prijedloga provodi se prema **Kontrolnoj listi za provjeru prihvatljivosti troškova**. Tijekom provjere prihvatljivosti troškova osigurava se usklađenost s pravilima prihvatljivosti iz Uredbe Vijeća (EZ) br. 2012/2002 i njenim izmjenama navedenim u točki 1.1 ovih Uputa i pravilima prihvatljivosti ovog Poziva.

Cilj provjere prihvatljivosti izdataka (troškova) projektnog prijedloga je provjeriti usklađenost projektnih prijedloga s popisa (liste) s kriterijima prihvatljivosti izdataka (točka 2. Poziva) primjenjujući Kontrolnu listu.

Ukoliko se za pojedine troškove utvrdi da nisu razumni, opravdani i u skladu s načelom odgovornog financijskog upravljanja, odnosno u skladu s načelima ekonomičnosti, učinkovitosti i djelotvornosti za postizanje rezultata te u skladu s tržišnim cijenama, TOPFD ispravlja predloženi proračun operacije i temeljem ispravljenog proračuna operacije određuje iznos bespovratnih financijskih sredstava za dodjelu budućem korisniku.

U projektnim prijedlozima u kojima se utvrde neprihvatljivi izdaci, ispravlja se predloženi proračun operacije, uklanjajući neprihvatljive izdatke (troškove) pri čemu se prethodno može od Prijavitelja zatražiti dostavljanje dodatnih podataka kako bi se opravdala prihvatljivost izdataka (troškova), ostavljajući mu primjereni rok. Ako Prijavitelj ne dostavi zadovoljavajuće podatke, ili ih ne dostavi u za to ostavljenom roku, isti se smatraju neprihvatljivima i uklanjaju iz proračuna.

Ispravci proračuna poduzimaju se u opsegu u kojemu se ne utječe na rezultate prethodnih faza dodjele. Ne mijenja se proračun prijavljenih aktivnosti za koje je u provjeri operacije utvrđeno da je prihvatljiv, kao ni opseg intervencije ni ciljevi predloženog projektnog prijedloga.

Eventualni ispravci proračuna projektnog prijedloga u suradnji s prijaviteljem ne smiju utjecati na aktivnosti koje su prethodno utvrđene prihvatljivima.

TOPFD mora provjeravati prihvatljivost onih projektnih prijedloga kojima se osigurava potpuna iskorištenost raspoloživih financijskih sredstava predmetnog PDP-a. Popis (lista) projektnih prijedloga može sadržavati i rezervnu listu koja obuhvaća projektne prijedloge koji prelaze okvir raspoloživih financijskih sredstava. TOPFD obavještava prijavitelje čiji projektni prijedlozi se nalaze na rezervnoj listi.

TOPFD zadržava pravo povećanja alokacije za predmetni Poziv te se postupak dodjele za projektne prijedloge s rezervne liste može nastaviti isključivo pod jednakim uvjetima, izuzev uvjeta koji se odnose na rokove postupka, u trenutku kada i ako potrebna financijska sredstva postanu raspoloživa. Pri tome se uvažava redoslijed projektnih prijedloga na rezervnoj listi te (preostala) raspoloživa financijska sredstva iz pripadajuće omotnice. Ukoliko prvi projektni prijedlog s rezervne liste prelazi preostali raspoloživi iznos, navedenom prijavitelju se nudi mogućnost da ga u odgovarajućoj mjeri sufinancira vlastitim sredstvima ili sredstvima iz drugih izvora, a ukoliko on to odbije, pristupa se prvom idućem projektnom prijedlogu s rezervne liste.

Nakon što se utvrdi potreba za ugovaranjem projektnih prijedloga s rezervne liste (tj. kada TOPFD ustanovi da ima višak raspoloživih sredstava), TOPFD obavještava prijavitelja (ili prijavitelje) da se nastavlja postupak za projektne prijedloge (ili dio projektnih prijedloga) s rezervne liste. Postupak dodjele za projektne prijedloge s rezervne liste nastavlja se sukladno odredbama i u rokovima propisanima ovim Uputama, s tim da rokovi teku (nastavljaju se računati) od dana kada je prijavitelj primio obavijest o nastavku postupka u odnosu na projektne prijedloge s rezervne liste. Pojašnjava se da tada rok dalje teče, odnosno da se vrijeme koje je proteklo tijekom postupka dodjele, u odnosu na pojedini projektni prijedlog, uračunava u utvrđeni rok. Rezervna lista utvrđuje se u fazi 3, odnosno kada se priprema popis (lista) projektnih prijedloga prema datumu i vremenu predaje (prijave) svakog pojedinog projektnog prijedloga.

*Povlačenje projektnog prijedloga*

Do trenutka potpisivanja ugovora o dodjeli bespovratnih financijskih sredstava, prijavitelj pisanom obaviješću upućenoj nadležnom TOPFD-u može povući svoj projektni prijedlog iz postupka dodjele.

*Obavještavanje Prijavitelja*

Prijavitelju se nakon provedene faze 3 postupka dodjele dostavlja obavijest o odabiru za financiranje i poziv za sklapanje ugovora s prijedlogom ugovora, i to u roku 10 radnih dana od dana dovršetka postupka dodjele u odnosu na konkretni projektni prijedlog. Sklapanju ugovora prethodi dostava **Izjave prijavitelja o nepromijenjenim okolnostima (Obrazac 6)**.

*Pojašnjenja tijekom postupka dodjele*

U bilo kojoj fazi tijekom postupka dodjele, ako u projektnom prijedlogu dostavljeni podaci nisu jasni, ili je uočena neusklađenost u dostavljenim podatcima, koja objektivno onemogućava provedbu postupka dodjele, od prijavitelja se zahtijevaju pojašnjenja s naznakom da, ako se ne postupi u skladu sa zahtjevom i u zahtijevanom roku, projektni prijedlog se može isključitiiz postupka dodjele.Prema svim prijaviteljima se postupa na jednak način, u skladu s načelima: jednakog postupanja, zabrane diskriminacije, transparentnosti, zaštite osobnih podataka, razmjernosti, sprječavanja sukoba interesa, tajnosti postupka. Svaki prijavitelj odgovoran je za pripremanje projektnog prijedloga u skladu s uvjetima poziva te se pojašnjavanje ne odnosi na to da SUK za FSEU priprema ili usklađuje umjesto prijavitelja pojedine dijelove projektnog prijedloga niti se postupak pojašnjavanja provodi ako aktivnosti nisu razmjerne cilju kojeg se nastoji postići, a manjkavost projektnog prijedloga (nedostatak potrebnih dokumenata / podataka kao i njihova nepotpunost ili netočnost) je takva da nije razmjerno provoditi postupak pojašnjavanja.

**Projektni prijedlog koji ne udovoljava uvjetima Poziva isključuje se iz postupka dodjele o čemu TOPFD obavještava Prijavitelja u roku od 5 radnih dana.**

**Projektni prijedlog koji nije uspješno prošao određenu provjeru ne može se uputiti u daljnje provjere u postupku dodjele.**

**Cilj provjera je provjeriti usklađenost projektnih prijedloga s kriterijima koji su definirani u Pozivu, na način kako je to u Pozivu definirano.**

|  |
| --- |
| ***Napomena:*** *Prijavitelj je obvezan o svakoj promjeni odnosno okolnostima, koje utječu ili bi mogle utjecati na postupak dodjele i sredstva koja se dodjeljuju, bez odgode o tome obavijestiti TOPFD – u protivnom operacija podliježe mogućnosti povrata sredstava.* |

*Faza 4.- Sklapanje ugovora*

Postupak dodjele završava sklapanjem Ugovora o dodjeli bespovratnih financijskih sredstava (u daljnjem tekstu: Ugovor). TOPFD vodi registar ugovora i isti objavljuje na svojim mrežnim stranicama. TOPFD ažurira registar ugovora u roku od 5 radnih dana od sklapanja pojedinog ugovora.

Prijavitelju se dostavlja Poziv za sklapanje ugovora uz prijedlog ugovora i zahtjev za dostavom *Izjave o nepromijenjenim okolnostima* *(Obrazac 6.)* u roku od 10 radnih dana od dana dovršetka postupka dodjele u odnosu na konkretan projektni prijedlog.

Prijavitelj je obvezan u roku 5 dana od dana primitka poziva na sklapanje Ugovora dostaviti pojašnjenja, prilagodbe ili manje korekcije koje se mogu unijeti u opis operacije u onoj mjeri u kojoj neće biti u suprotnosti s načelom jednakog postupanja prema svim prijaviteljima, te izjavu prijavitelja o nepromijenjenim okolnostima, a u suprotnom, može se smatrati da je odustao od sklapanja Ugovora. Nadležni TOPFD sklapa Ugovor s Prijaviteljem u roku od najviše 45 dana od završetka faze 3 postupka dodjele bespovratnih financijskih sredstava.

Ugovor se sklapa prema predlošku iz **Priloga 1. ovih Uputa, koji se dopunjava prema specifičnim zahtjevima pojedinog poziva i prilozima kako je navedeno u Prilogu 1.**

Ugovor priprema TOPFD.

**Predmetni ugovor sklapaju TOPFD i uspješni prijavitelj.**

##  4.3. Prigovor

Prigovor vezan uz postupak dodjele podnosi se NKT-u, a može se podnijeti osobno, poslati poštom, dostaviti u obliku elektroničke isprave izrađene sukladno zakonu ili usmeno izjaviti na zapisnik u roku od 15 od dana primitka obavijesti o statusu projektnog prijedloga u pojedinoj fazi postupka, na adresu: Ministarstvo prostornoga uređenja, graditeljstva i državne imovine na adresu: Ulica Republike Austrije 20, 10000 Zagreb. Prigovor u obliku elektroničke isprave može se podnijet na adresu elektroničke pošte fseu-prigovor-dodjela@mpgi.hr.

Prigovor mora biti razumljiv i sadržavati sve što je potrebno da bi se po njemu moglo postupiti, osobito naziv tijela kojem se upućuje, naznaku obavijesti/odluke na koju se podnosi, naziv/ ime i prezime te adresu prijavitelja, ime i prezime te adresu osobe ovlaštene za zastupanje ako je prijavitelj ima, naziv i referentni broj poziva, razloge prigovora, potpis prijavitelja ili osobe ovlaštene za zastupanje.

Prigovoru mora biti priložena punomoć osobe ovlaštene za zastupanje ako je prijavitelj ima i dokumentacija kojom dokazuje navode iznijete u prigovoru.

Kad prigovor sadržava kakav nedostatak koji onemogućava postupanje po prigovoru, odnosno ako je nerazumljiv ili nepotpun, prijavitelja će se na to upozoriti i odredit će se rok u kojem je dužan otkloniti nedostatak, uz upozorenje na posljedice ako to ne učini. Ako se nedostaci ne otklone u zadanom roku, prigovor se neće uzeti u razmatranje, već će se rješenjem odbaciti.

O prigovoru odlučuje čelnik NKT-a rješenjem u roku 30 radnih dana od dana zaprimanja prigovora.

Rješenje čelnika NKT-a kojim je odlučeno o prigovoru dostavlja se podnositelju prigovora (prijavitelju) i nadležnom TOPFD-u u okviru konkretnog poziva.

Rješenje čelnika NKT-a je izvršno te se može pokrenuti upravni spor pred nadležnim upravnim sudom u roku 30 dana od dana dostave rješenja.

# ODREDBE KOJE SE ODNOSE NA PROVEDBU OPERACIJA

##  5.1. Razdoblje provedbe operacije

Pod razdobljem provedbe operacije podrazumijeva se datum početka i predviđenog završetka provedbe*.* Definira se u ugovoru o dodjeli bespovratnih financijskih sredstava.

Provedba operacije može započeti najranije 28. prosinca 2020. godine, a mora se dovršiti do15. svibnja 2023. godine, s mogućnošću produljenja u opravdanim slučajevima ako tako nadležan TOPFD odluči.

Ukoliko provedba operacija ugovorenih za financiranje cjelovite obnove traje dulje od navedenog roka, troškovi će se financirati iz drugih izvora (Mehanizam za oporavak i otpornost do lipnja 2026. godine).

Ukoliko provedba operacija ugovorenih za financiranje isključivo sredstvima FSEU ili provedba ugovorenih projekata cjelovite obnove za dio koji se financira iz FSEU traje dulje od navedenog roka, troškovi će se financirati iz vlastitih sredstava prijavitelja ili drugih izvora.

##  5.2. Nabava

Kod podnošenja projektnog prijedloga i tijekom provedbe projekta prijavitelj/korisnik se mora pridržavati postupaka nabave utvrđenih u dokumentaciji Poziva te *Ugovoru (Prilog* 1*.)* i *Općim uvjetima Ugovora (Prilog* 2*).*

Korisnik, obveznik Zakona o javnoj nabavi, primjenjuje Zakon o javnoj nabavi („Narodne novine“, br. 120/16.) na postupke nabave u okviru operacije.

Ako korisnik nije obveznik Zakona o javnoj nabavi, na njega će se primjenjivati Pravila o provedbi postupaka nabava za neobveznike Zakona o javnoj nabavi (NOJN) koja su sastavni dio Ugovora (*Prilog 3*).

Troškovi koji uključuju nabavu bit će prihvatljivi samo pod uvjetom da je nabava provedena u skladu sa Zakonom o javnoj nabavi za obveznike Zakona o javnoj nabavi ili Pravilima o provedbi postupaka nabave za neobveznike Zakona o javnoj nabavi.

Nepridržavanje ovih postupaka odrazit će se na prihvatljivost izdataka, a TOPFD prilikom provjere zahtjeva za nadoknadom sredstava koje tijekom provedbe operacije podnosi korisnik, može proglasiti vezane troškove neprihvatljivima.

## 5.3. Podnošenje zahtjeva za predujmom/nadoknadom sredstava

Mogućnosti i uvjeti za podnošenje Zahtjeva za predujmom/nadoknadom sredstava i korištenje predujma određeni su Ugovorom.

Korisnik ima pravo podnijeti zahtjev za predujam i to najviše do 20% od odobrenih bespovratnih financijskih sredstava u operaciji.

##  5.4. Povrat sredstava

Ako postoji opravdana sumnja ili je utvrđeno da je ugroženo izvršavanje Ugovora o dodjeli bespovratnih financijskih sredstava značajnim nepravilnostima ili nepoštivanjem ugovornih obaveza od strane Korisnika, TOPFD može obustaviti plaćanja, odnosno ako je navedeno utvrđeno, obustaviti plaćanja i/ili zahtijevati povrat plaćenih iznosa razmjerno težini utvrđenih nepravilnosti. Razlozi i osnova za pokretanja postupka obustavljanja plaćanja i povrata sredstava su definirani Ugovorom.

##  5.5. Prigovori u postupku provedbe operacije

Tijekom provedbe operacije Korisnik može podnijeti prigovor NKT-u na:

- Odluku o nepravilnostima

- Odluku o povratu, u slučaju kada nije donesena Odluka o nepravilnostima

- postupanje TOPFD-a u postupku provedbe operacija.

Prigovor se može podnijeti osobno, poslati poštom, dostaviti u obliku elektroničke isprave izrađene sukladno zakonu ili usmeno izjaviti na zapisnik u roku od 15 dana od dana primitka obavijesti kojom TOPFD odlučuje o ZNS-u ili odluke o nepravilnosti, odnosno odluke o povratu, na adresu: Ministarstvo prostornoga uređenja, graditeljstva i državne imovine na adresu: Ulica Republike Austrije 20, 10000 Zagreb. Prigovor u obliku elektroničke isprave može se podnijet na adresu elektroničke pošte fseu-prigovor-provedba@mpgi.hr.

Prigovor mora biti razumljiv i sadržavati sve što je potrebno da bi se po njemu moglo postupiti, osobito naziv tijela kojem se upućuje, naznaku obavijesti/odluke na koju se podnosi, naziv / ime i prezime te adresu korisnika, ime i prezime te adresu osobe ovlaštene za zastupanje ako je prijavitelj ima, naziv i referentni broj ugovora, razloge prigovora, potpis prijavitelja ili osobe ovlaštene za zastupanje.

Prigovoru mora biti priložena punomoć osobe ovlaštene za zastupanje ako je korisnik ima i dokumentacija kojom dokazuje navode iznijete u prigovoru.

Kad prigovor sadržava kakav nedostatak koji onemogućava postupanje po prigovoru, odnosno ako je nerazumljiv ili nepotpun, korisnika će se na to upozoriti i odredit će se rok u kojem je dužan otkloniti nedostatak, uz upozorenje na posljedice ako to ne učini. Ako se nedostaci ne otklone u zadanom roku, prigovor se neće uzeti u razmatranje, već će se rješenjem odbaciti.

O prigovoru odlučuje čelnik NKT-a rješenjem u roku 30 radnih dana od dana zaprimanja prigovora.

Rješenje čelnika NKT-a kojim je odlučeno o prigovoru dostavlja se podnositelju prigovora (korisniku) i nadležnom TOPFD-u u okviru konkretnog poziva.

Rješenje čelnika NKT-a je izvršno te se može pokrenuti upravni spor pred nadležnim upravnim sudom u roku 30 dana od dana dostave rješenja.

# ZAŠTITA OSOBNIH PODATAKA

Zaštita osobnih podataka temelji se na Uredbi (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka), te odredbama Zakona o provedbi Opće uredbe o zaštiti podataka (Narodne novine br. 42/18).

Osobni podaci koji se prikupljaju u okviru projektnog prijedloga su podaci prijavitelja, odnosno osobe ovlaštene za zastupanje prijavitelja (opći podaci - ime, prezime, OIB, e-mail adresa, broj telefona). U provedbi ugovora o dodjeli bespovratnih financijskih sredstava prikupljaju se i podaci dionika u provedbi navedenog ugovora (ime, prezime, OIB, plaća te ostali podaci koji se dostavljaju u sklopu provedbe operacije u obliku priloženih dokumenata u izvještajima, ukoliko se povezani troškovi nadoknađuju kroz predmetni ugovor). Navedeni osobni podaci obrađuju se u svrhu izrade i podnošenja projektnog prijedloga, provedbe postupka dodjele bespovratnih financijskih sredstava, sklapanja i izvršavanja ugovora o dodjeli bespovratnih financijskih sredstava, provedbe revizije operacija.

Navedeni se osobni podaci mogu razmjenjivati:

- između tijela sustava upravljanja i kontrole za FSEU (NKT-a i TOPFD-a zaduženog za konkretni poziv, pa time i operacije u okviru tog poziva)

- tijela sustava upravljanja i kontrole za FSEU i tijela koja su ovlaštena provoditi reviziju, u skladu s pravnim i institucionalnim okvirom za FSEU (Neovisno revizorsko tijelo, Europska komisija, Europski revizorski sud, OLAF, drugi revizor kojeg su ta tijela za navedeno ovlastila).

- tijela sustava upravljanja i kontrole za FSEU te osoba koje su ta tijela angažirala/ovlastila za izvršenje usluga vezano uz potrebu ili obvezu obavljanja aktivnosti u okviru njihovih funkcija

Pristup osobnim podacima je ograničen samo na osobe koje obavljaju poslove za koje je pristup osobnim podacima nužan.

Prijavitelji odnosno korisnici imaju sljedeća prava u zaštiti osobnih podataka:

- pravo na pristup svojim osobnim podacima, tj. pravo zahtijevati potvrdu obrađuju li se osobni podatci te ako se takvi podatci obrađuju, pravo zahtijevati pristup i informacije o obradi i kopiju osobnih podataka koji se obrađuju

- pravo na ispravak netočnih i nadopunu nepotpunih podataka

- pravo na brisanje osobnih podataka, ako takvi podaci više nisu nužni u odnosu na svrhe za koje su prikupljeni, ako su nezakonito obrađeni, ili nakon isteka roka čuvanja podataka

- pravo na ograničavanje obrade osobnih podataka

- pravo uložiti prigovor na obradu osobnih podataka

- pravo podnijeti pritužbu Agenciji za zaštitu osobnih podataka

Osobni podatci čuvaju se dok za navedeno postoji svrha, a najdulje tijekom razdoblja od tri godine nakon zaključenja pomoći iz FSEU.

Pravna osnova za obradu osobnih podataka prikupljenih u svrhu provedbe postupka dodjele bespovratnih financijskih sredstava je sklapanje i izvršavanje ugovora o dodjeli bespovratnih sredstava u skladu s točkom b) stavka 1. članka 6. Opće uredbe o zaštiti osobnih podataka. Također, obrada osobnih podataka iz svih utvrđenih svrha nužna je radi poštivanja pravnih obveza voditelja obrade u skladu s točkom c) stavka 1. članka 6. Opće uredbe o zaštiti osobnih podataka te radi izvršavanja zadaće od javnog interesa i pri izvršavanju službene ovlasti voditelja obrade u skladu s točkom e) stavka 1. članka 6. Opće uredbe o zaštiti osobnih podataka.

Dodatne napomene:

Identitet i kontaktni podaci voditelja obrade: Ministarstvo zdravstva - zastita.podataka@miz.hr

Kontakt podaci službenika za zaštitu podataka: zastita.podataka@miz.hr

Zahtjev za utvrđenje povrede prava se podnosi nadzornom tijelu (Agencija za zaštitu osobnih podataka).

# OBRASCI I PRILOZI

Obrasci koji su sastavni dio Poziva:

* Obrazac 1 - Prijavni obrazac
* Obrazac 1a - Prijavni obrazac 1a
* Obrazac 2 - Izjava prijavitelja
* Obrazac 3 - Izjava stručnjaka
* Obrazac 4 - Izjava o imenovanju voditelja operacije
* Obrazac 5 - Izjava prijavitelja o mogućnosti povrata poreza na dodanu vrijednost
* Obrazac 6 - Izjava o nepromijenjenim okolnostima
* Obrazac 7 - Predložak adresiranja omotnice
* Obrazac 8 Izjava prijavitelja o usklađenosti operacije s načelom nenanošenja bitne štete

Prilozi koji sastavni dio Poziva:

1. Ugovor o dodjeli bespovratnih financijskih sredstava
2. Opći uvjeti Ugovora
3. Pravila o provedbi postupaka nabava za neobveznike Zakona o javnoj nabavi
4. Prilog Odluci Komisije od 14.5.2019. godine o utvrđivanju smjernica za određivanje financijskih ispravaka koje u slučaju nepoštivanja primjenjivih pravila o javnoj nabavi Komisija primjenjuje na rashode koje financira Unija
5. Zahtjev za nadoknadom sredstava
6. Završno izvješće

# POJMOVNIK I POPIS KRATICA

POPIS KRATICA

|  |  |
| --- | --- |
| FSEU (EUSF) | Fond solidarnosti Europske unije  |
| NKT | Nacionalno koordinacijsko tijelo  |
| MPGI | Ministarstvo prostornoga uređenja, graditeljstva i državne imovine |
| TOPFD | Tijelo odgovorno za provedbu financijskog doprinosa |
| MiZ | Ministarstvo zdravstva |
| SUK | Sustav upravljanja i kontrole za provedbu FSEU |
| OLAF | Europski ured za borbu protiv prijevara |
| NN | Narodne novine |

POJMOVNIK

|  |  |
| --- | --- |
| Akt | Akt koji je za strane Ugovora pravno obvezujući po svojoj naravi ili po odluci države članice (NKT-a), a temelji se na nacionalnim i/ili EU pravilima ili predstavlja nacionalno i/ili EU pravilo. |
| Bespovratna financijska sredstva | Bespovratna financijska sredstva su iznos novca koji se može dodijeliti Korisniku. Definira se u apsolutnim brojkama i u omjeru u odnosu na ukupne prihvatljive troškove. Izvor bespovratnih sredstava su sredstva FSEU, a mogu biti sredstva državnog proračuna i druga nacionalna sredstva i sredstva iz jednog ili više programa i drugih instrumenata Unije. |
| Dan | Kalendarski dani ako nije drukčije određeno pojedinim odredbama ovihOpćih uvjeta. |
| Europski ured za borbu protiv prijevara (OLAF) | Tijelo koje je osnovala Europska komisija. Štiti financijske interese Europske unije (EU) istražujući prijevare, korupciju i druge nezakonite aktivnosti, otkriva i istražuje ozbiljna pitanja koja se odnose na izvršavanje službenih dužnosti članova i osoblja u europskim institucijama i tijelima što bi moglo dovesti do disciplinskih ili kaznenih postupaka, podržava institucije EU-a, posebice Europsku komisiju, u razvoju i provedbi zakonodavstva i politike borbe protiv prijevara. |
| Izdatak (trošak) | Izdatak je trošak koji je plaćen iz sredstava Korisnika ili Prijavitelja. |
| Izjava o imenovanju voditelja operacije | Izjava o imenovanju voditelja operacije je izjava u kojoj Prijavitelj imenuje odgovornu operativnu osobu za prijavu i provedbu operacije |
| Korisnik | Korisnik je uspješan prijavitelj s kojim se potpisuje Ugovor o dodjeli bespovratnih financijskih sredstava. Izravno je odgovoran za početak, upravljanje, provedbu i rezultate operacije. |
| Nabava | Nabava radova, robe i/ili usluga za potrebe operacije koja je predmet Ugovora, a provodi se u skladu s odredbama Zakona o javnoj nabavi ili po Pravilima o provedbi postupaka nabava za neobveznike Zakona o javnoj nabavi (NOJN), koja su, ako je primjenjivo, sastavni dio Ugovora. |
| Nacionalno koordinacijsko tijelo (NKT) | Tijelo iz Odluke o načinu raspodjele bespovratnih financijskih sredstava iz Fonda solidarnosti Europske unije za financiranje sanacije šteta od potresa na području Grada Zagreba, Krapinsko-zagorske županije, Zagrebačke županije, Sisačko-moslavačke županije, Karlovačke županije, Varaždinske županije, Međimurske županije, Brodsko-posavske županije i Bjelovarsko-bilogorske županije, imenovanju i određivanju zaduženja nacionalnog koordinacijskog tijela, tijela odgovornih za provedbu financijskog doprinosa i neovisnog revizorskog tijela od 24. studenoga 2021. (Narodne novine, br. 127/21) i Odluke o izmjeni i dopuni Odluke o načinu raspodjele bespovratnih financijskih sredstava iz Fonda solidarnosti Europske unije za financiranje sanacije šteta od potresa na području Grada Zagreba, Krapinsko-zagorske županije, Zagrebačke županije, Sisačko-moslavačke županije, Karlovačke županije, Varaždinske županije, Međimurske županije, Brodsko-posavske županije i Bjelovarsko-bilogorske županije, imenovanju i određivanju zaduženja nacionalnog koordinacijskog tijela, tijela odgovornih za provedbu financijskog doprinosa i neovisnog revizorskog tijela od 23. prosinca 2021. (Narodne novine, br. 143/21) - u daljnjem tekstu: Odluka VRH. |
| Nepredvidiva okolnost | Objektivna okolnost koja se nije mogla predvidjeti i otkloniti, a nastala je prije isteka roka za ispunjenje obveze, pri čemu je za jednu Ugovornu stranu ispunjenje obveze postalo pretjerano otežano, odnosno okolnost koja ima učinak na ispunjenje obveze. Nepredvidiva okolnost koja je izvan kontrole dotičnog subjekta, čije se posljedice nisu mogle izbjeći i otkloniti, te se radi o objektivnoj nemogućnosti ispunjenja obveze predstavlja višu silu. |
| Načela ekonomičnosti, učinkovitosti i djelotvornosti | Načelo ekonomičnosti zahtijeva da resursi koje koristi institucija u svrhu obavljanja svog poslovanja budu dostupni na vrijeme, u odgovarajućoj količini i rezultatima i po najboljoj cijeni. Načelo učinkovitosti bavi se najboljim odnosom između uloženih resursa i dobivenih rezultata. Načelo djelotvornosti bavi se postizanjem određenih postavljenih ciljeva i ostvarivanjem željenih rezultata |
| Održivi razvoj | Održivi razvoj znači da bi trebalo udovoljiti potrebama sadašnje generacije, a da se pritom ne ugrozi sposobnost budućih generacija da udovolje svojim vlastitim potrebama. To je cilj Europske unije utvrđen u Ugovoru, koji regulira sve politike i aktivnosti Unije. Odnosi se na očuvanje kapaciteta planeta Zemlje da podupre život u svoj svojoj raznolikosti. Ima za cilj neprekidno poboljšanje kvalitete života i dobrobiti planeta Zemlje za sadašnje i buduće generacije.[[4]](#footnote-5) |
| Operacija | Operacija znači projekt, ugovor, akciju ili grupu projekata koje za financiranje odabire TOPFD, koja se smatra prihvatljivom za doprinos iz FSEU. |
| Otvoreni poziv na dostavu projektnih prijedloga | Otvoreni postupak na dostavu projektnih prijedloga je vrsta postupka dodjele bespovratnih financijskih sredstava u koje se poziv na dostavu projektnih prijedloga pokreće javno, ciljajući na što veći broj potencijalnih prijavitelja. |
| Pismeno/podnesak | Pisani oblik komunikacije između strana Ugovora u koji su uključeni primjerice zahtjevi, prijedlozi, ispunjeni obrasci, prijave, molbe, pritužbe, obavijesti |
| Prijavitelj | Osoba koja podnosi projektni prijedlog. |
| Prijevara | Pojam koji se koristi za opisivanje spektra ponašanja u svrhu ostvarivanja osobne koristi, koristi za povezanu osobu ili treću stranu ili prouzročenja gubitka za trećega. Prijevara nema samo potencijalni štetni financijski učinak, već može naštetiti i ugledu tijela sustava upravljanja i kontrole (SUK) koja su odgovorna za upravljanje sredstvima na učinkovit način. Pod terminom „prijevara“ (eng. Fraud) ne podrazumijevaju se samo postupanja koja imaju elemente kaznenog djela Prijevare i kaznenog djela Prijevare u gospodarskom poslovanju u skladu s nacionalnim pravilima kaznenog prava, već se može raditi o takvu postupanju ili propuštanju postupanja koje ima elemente bilo kojeg drugog kaznenog djela, u skladu s tim pravilima. U pogledu troškova/izdataka (zaštite financijskih interesa EU) predstavlja i svako namjerno postupanje ili propuštanje postupanja koje je povezano s uporabom ili prezentiranjem netočnih, nepotpunih ili lažnih izjava, koje za posljedicu ima pronevjeru ili protuzakonito zadržavanje sredstava općeg proračuna Unije ili proračuna kojim upravlja ili kojim se upravlja u ime Unije, neotkrivanje informacija (ako navedeno dovodi do povrede specifičnih obveza), s prethodno navedenim učinkom te zloupotreba sredstava (u svrhe drugačije od onih za koju su prvotno navedena sredstva i dodijeljena). |
| Razdoblje izvršenja ugovora | Razdoblje od stupanja Ugovora na snagu do izvršenja svih prava i obveza sukladno Ugovoru. |
| Razdoblje prihvatljivosti troškova | Razdoblje definirano u Ugovoru u skladu s Uredbom Vijeća (EZ) br. 2012/2002 i referentnim pozivom na dodjelu bespovratnih financijskih sredstava . |
| Razdoblje provedbe operacije | Razdoblje koje započinje početkom obavljanja aktivnosti operacije te istječe završetkom obavljanja predmetnih aktivnosti u kojem trošak mora nastati kako bi bio prihvatljiv za financiranje sukladno Ugovoru. Definira se u Ugovoru. |
| Rokovi | Rokovi su vremenska razdoblja koja se računaju na dane, mjesece i godine. Ako je rok određen na dane, u rok se ne uračunava dan kad je dostava ili priopćenje obavljeno, odnosno dan u koji pada događaj otkad treba računati trajanje roka, već se za početak roka uzima prvi idući dan. Ako posljednji dan roka pada na državni blagdan u Republici Hrvatskoj ili u subotu odnosno nedjelju, rok istječe protekom prvoga idućeg radnog dana. Rok određen na mjesece, odnosno na godine istječe onog dana, mjeseca ili godine koji po svom broju odgovara danu kada je dostava ili priopćenje obavljeno, odnosno danu u koji pada događaj od kojega se računa trajanje roka. Ako toga dana nema u mjesecu u kojem rok istječe, rok istječe posljednjeg dana toga mjeseca. Subote, nedjelje i blagdani ne utječu na početak i na tijek roka. |
| Sukob interesa | Situacija u kojoj su privatni interesi osoba u suprotnosti s javnim interesom ili kad privatni interes utječe ili može utjecati na nepristranost, zbog čega nastaje situacija u kojoj se dolazi u priliku svojom odlukom ili drugim djelovanjem pogodovati sebi ili sebi bliskim osobama, društvenim skupinama i organizacijama. Smatra se da sukob interesa postoji ako nepristrano i objektivno postupanje, obavljanje funkcija i izvršavanje zadataka može biti ili jest narušeno zbog odnosa srodstva, bliskog osobnog odnosa, gospodarskog ili drugog poslovnog odnosa, zatim zbog političkog ili drugog uvjerenja, te drugog utvrđenog zajedničkog interesa. Sukob interesa razmatra se i u kontekstu članka 61. Financijske uredbe. Sukob interesa za neobveznike Zakona o javnoj nabavi utvrđen je u Pravilima o provedbi postupaka nabava za neobveznike Zakona o javnoj nabavi, koja su (kada je primjenjivo) sastavni dio Ugovora. |
| Sustav upravljanja i kontrole za FSEU (SUK za FESU) | Tijela iz Odluke VRH. |
| Teški profesionalni propust | Pogrešna postupanja koja utječu na profesionalni kredibilitet, a koja su utvrdila nadzorna tijela ili su posljedica neurednog izvršenja ugovornih obveza. |
| Teško kršenje ugovora | Kršenje ugovora koje je u toj mjeri teško da je u odnosu na njega zatražen povrat cjelokupnog iznosa dodijeljenih sredstava. |
| Tijelo odgovorno za provedbu financijskog doprinosa (TOPFD) | Tijelo iz Odluke VRH |
| Trošak | Troškovi su u novcu izražene količine resursa, upotrijebljene u svrhu jednog ili više ciljeva operacije. |
| Ugovor o dodjeli bespovratnih financijskih sredstava (Ugovor) | Ugovor o dodjeli bespovratnih financijskih sredstava je ugovor između Korisnika i TOPFD, kojim se utvrđuje najviši iznos bespovratnih sredstava dodijeljen za provedbu operacije iz sredstava EU i sredstava iz državnog proračuna te drugi financijski i provedbeni uvjeti Operacije. |
| Ugovorne strane | Korisnik i TOPFD |

1. Teško kršenje ugovora je kršenje ugovora u pogledu kojeg je nadležno tijelo izvršilo jednostrani raskid sukladno ugovoru o dodjeli bespovratnih financijskih sredstava, te je zatražen povrat cjelokupnog iznosa dodijeljenih sredstava, a radi se o sredstvima čiji povrat je po navedenoj osnovi zatražen u odnosu na bilo koji postupak dodjele bespovratnih financijskih sredstava iz bilo kojeg fonda EU. [↑](#footnote-ref-2)
2. Stručnjak koji daje Izjavu je stručna osoba koja je sudjelovala u izradi postojeće tehničke dokumentacije (dipl. ing. arhitekture, dipl. ing. građevinarstva, projektant) ili, ako nije sudjelovala u izradi, posjeduje potrebne kvalifikacije za izradu iste. [↑](#footnote-ref-3)
3. Zelena javna nabava instrument je održive proizvodnje i potrošnje, a označava postupak u kojem tijela javne vlasti nastoje nabavljati robu, usluge i radove koji imaju manji utjecaj na okoliš tijekom životnog ciklusa u usporedbi s robom, uslugama i radovima iste namjene koji bi inače bili nabavljeni. Svojom odlukom o kupnji onih proizvoda i usluga koje imaju manji učinak na okoliš, javna tijela utječu na tržište te tako potiču gospodarski sektor da razvija zelene tehnologije i proizvode. [↑](#footnote-ref-4)
4. Vijeće Europske unije 10917/06 Obnovljena strategija održivog razvoja Europske unije [↑](#footnote-ref-5)